हिन्दू आतंकवाद के सच्चाई – Anjoria\nJan 21, 2013 हिन्दू आतंकवाद\nदेश के गृहमंत्री सुशील कुमार शिन्दे के कहना बा कि देश में भाजपा आ आरएसएस के ट्रेनिंग कैम्पन में हिन्दू आतंकवाद सिखावल जाले आ एह तरह के सूचना उनुका लगे बा. पता ना उनुका मिलल सूचना का बा बाकि अमेरिका के नेशनल काउन्टरटेररिज्म सेंटर के रिपोर्ट साल २०११ में भइल आतंकवादी घटनन के सूची प्रकाशित कइले बा जवना में बतावल गइल बा कि ओह साल सत्तर देशन में नाहियो त दस हजार से अधिका आतंकवादी हमला भइल जवना में ४५ हजार लोग प्रभावित भइल आ साढ़े बारह हजार लोग मारल गइल. एहमें एक बात पर ध्यान देबे जोग बा कि साल एगारह में भइल आतंकवादी हमला पिछला पाँच साल में सबले कम रहल बाकिर मरे वाला लोग के गिनिती बेसी हो गइल. एह में से भारत ओह चार देशन में शामिल बा जहवाँ सबले बेसी हमला भइल. अगानिस्तान में २८७२, इराक में २२६५, पाकिस्तान में १४३६ आ हिन्दुस्तान में ६७३. अब एह पर केहू के संतोष करे के होखे त कर लेव कि मरे वालन के संख्या का हिसाब से भारत के छठवाँ जगहा पर राखल गइल बा, अफगानिस्तानम इराक, पाकिस्तान, सोमालिया, आ नाइजीरिया का बाद भारत के नाम आइल बा मरे वालन के गिनिती का आधार पर बनल सूची में.\nएह सूची का बाद ओह रिपोर्ट में आतंकी हमला करे वालन के नाम लिहल गइल बा. सबले अधिका हमला आ सबले अधिका मौत करावे वाला रहले सुन्नी आतंकवादी. सुन्नी आतंकवादियन के कइल हमला रहल ५७०० जवन कि कुल आतंकी हमला के ५६ फीसदी बतावल गइल बा. आ एह हमला मे मरे वाला कुल मरे वालन के सत्तर फीसदी रहले. माने कि सबले खूंखार आतंकियन में सुन्नी आतंकवादियन के नाम लिहल जा सकेला. एकरा बाद चरचा भइल बा मरे वाला लोगन के. कुल बारह हजार से अधिका मौत में से आधा आम आदमी रहले आ ७५५ गो बुतड़ू. दुर्भाग्य से मरहू वालन में सबले बेसी रहले मुसलमान\nएह रपट में साल २०११ में भइल आतंकी वारदातन के सिलसिलेवार ब्योरा दिहल गइल बा जवना के रउरो पढ़ सकीलें. रपट पढ़ीं..\nएह जानकारी का बाद शिन्दे से सवाल कइल जा सकेला कि भारत सरकार जानकारी देव कि भारत में भइल ६७३ गो आतंकी वारदात में के शामिल रहल. अगर एह वारदातन में कवनो हिन्दू संगठन शामिल रहल होखे त ओकर नाम सामने ले आवल जाव जेहसे कि सभे ओइसन संगठन से फरका रहे. बाकिर अगर दोसर संगठन होखसु त ओकरो बारे में बतावे भारत सरकार कि ऊ लोग के रहल, कवना धर्म के रहल. तबे पता चल सकी कि भारत सरकार के काबिल गृहमंत्री हिन्दूवन के बदनाम कइल ना चाहसु, ऊ त बस सच्चाई सामने ले आवत बाड़ें. बाकिर अगर सरकार हिलाहवाली करत बिया एह आतंकी संगठनन के नाम बतावे से जान जाईं कि ओकर मकसद का बा.\nहमरा लिखला के मतलब ई नइखे कि हिन्दूवन में अपराधी नइखन. जइसे हर रिलिजन में अपराधी बाड़े वइसहीं हिन्दूओ में बाड़े. बाकिर अइसन कवनो हिन्दू ना मिली जे कवनो धर्मग्रंथ का नाम पर, कवनो देवी देवता का नाम पर लोग के खून करे, आम जनता पर हमला करे, भा एह तरह के कारनामा के धर्मयुद्ध के नाम दे देव. धर्मयुद्ध के परिकल्पने हिन्दू सोच से बाहर के बात होले, कइल त अलगा बा.\nसाथही हम ओहू अहिन्दू हिन्दू लोगन से कहब कि अपना भा अपना पार्टी के फायदा चहुँपावे ला पूरा हिन्दू समाज के बदनाम मत करे लोग. दुनिया में शायद हिन्दूए धर्म अइसन बा जे हर केहू के आजादी देला कि ऊ खुद तय करे कि ऊ पूजा करी कि ना, करी त कइसे करी, केकर करी वगैरह वगैरह. एहिजा त खुला आजादी बा ना त सबेरे से साँझ ले हिन्दूत्व के गरियावे वाला अहिन्दू हिन्दू अइसन ना करीतन.


जालंधर के धरती के नमन कइले मनोज तिवारी – Anjoria\nभोजपुरी गायक आ अभिनेता मनोज तिवारी के जालंधर अइसन भावल कि ऊ बेर बेर एहिजा आवे के इच्छा जाहिर कर दिहलन. कहलन कि ढेर दिन से पंजाब के धरती पर आवे के तमन्ना रहुवे. पंजाब त पहिलहू अइले बाकिर जालंधर के ई पहिला अनुभव बावे.\nश्रीरामनवमी शोभायात्रा में शामिल होखे आइल मनोज तिवारी जालंधर के लोग से मिलल प्यार आ प्रशंसा से अभिभूत बाड़े. ऊ श्री देवी तालाब मंदिर प्रबंधक कमेटी के प्रधान शीतल विज के आभार जतवले आ कहले कि जबे मौका मिली जालंधर आवल चहीहें.\nबिग बास के चरचा चलल त कहले कि एह रियलिटी शो से उनुका अपना करियर में बढ़िया रिस्पांस मिलल. एगो नया दिशा मिलल जिनिगी खातिर त लोग के नेहो छोह भरपूर मिलल.


लोकपाल अउर अन्‍ना के बहस में नानाजी देशमुख जइसन फकीर के असल चेहरो देखीं – Anjoria\nDec 28, 2011 नानाजी देशमुख\nहिन्दी अखबार “नई दुनिया” अबही हाल में अन्ना हजारे आ नाना जी देशमुख के एक साथ के फ़ोटो छापि के जवन “पत्रकारीय कमाल” कइले बा ओह पर चैनलन में जवन बहस चलल बा ओह पर माथा पीट लेबे के मन करऽता आ एहिजे काटजू के यादो आ गइल बा. काटजू पिछला दिने कहले रहले कि आजु के पत्रकारन के इतिहास भा अर्थशास्त्रो ना आवे. हालांकि हज़ार दू हज़ार रुपिया पर काम करे वाला पत्रकारन से अर्थशास्त्र भा इतिहास के जानकार होखला के उम्मीद कइलो टकलन का शहर में ककही बेचल बा.\nलेकिन नई दुनिया के संपादक आलोक मेहता भा उनुकर संवाददाता भा ई चैनलन पर बहस के बँड़ेरा उठावे वाला पत्रकारन आ राजनीतिज्ञन से ई उम्मीद त कइले जा सकेला कि ऊ लोग इहे सब कुछ ना कुछ अउरियो जानसु. अफ़सोस कि ऊ लोग ना जानसु. जानत रहितन त कम से कम नाना जी देशमुख जइसन निर्विवाद मनई के, समाजसेवी आदमी के ले के ई आ अइसने छिछला टिप्पणी करे से ज़रुर बचित लोग. आ फेर आलोक मेहता त मनोहर श्याम जोशी, कन्हैयालाल नंदन अउर राजेंद्र माथुर जइसन पत्रकारन का साथ काम कर के अपना के एहिजा ले चहुँपवले बाड़े. लेकिन राज्यसभा में पहुंचे के उनुकर ललक, हड़बड़ी आ महत्वाकांक्षा उनुका के पत्रकारीय परंपरा से दूर कर दिहले बा आ ऊ कमोबेस कांग्रेस के अघोषित प्रवक्ता का तरह काम करे लागल बाड़े. याद करीं जब कुछ समय पहिले प्रधानमंत्री मनमोहन सिंह कुछ संपादकन से मुलाकात कइले रहलन त बहरी आ के ई संपादक लोग चैनलन पर जवना बेहयाई से प्रधानमंत्री के पक्ष राखे खातिर एक दोसरा के पानी पिआवत रहले कि पूरा देश लाज से आँख मूंद लिहले रहुवे. आलोको मेहता ओहि संपादकन में से एगो रहले जे प्रधानमंत्री अउर कांग्रेस के प्रवक्ता बन के उभरल रहले.\nअबहियों जब कबो रउरा कवनो चैनल पर आलोक मेहता के देखीं त बतौर पत्रकार ऊ कांग्रेस के एकतरफा पैरोकारी करत लउकीहें. चलीं करीं. कवनो हरज नइखे. रउरा ई सूट करऽता. तमाम लोगन के पछाड़त रउरा पद्मश्री मांग के पाइये चुकल बानी. राज्योसभा में देरसबेर चहुँपिये जाएब. लेकिन एह खातिर दूधे में पानी मिलाईं, पानी में दूध मत मिलाईं. आपन ना सही कुछ पत्रकारीय मूल्यन के परवाह कर लीहिं. कुछ त मनोहर श्याम जोशी, कन्हैयालाल नंदन आ राजेंद्र माथुर के लाज राखीं. नाना जी देशमुख रहल होखीहें कबो जनसंघ भा आरएसएसो में. रहल होईहें मोरार जी देसाई के मंत्रिमंडल में कैबिनेट मंत्री. लेकिन जब जेपी मूवमेंट में जेपी पर पुलिस के लाठी गिरल त ऊ ननेजी देशमुख रहलें जे आ आगा बढ़ि के कवनो फ़ौजी का तरह जेपी के कवर कइलन आ सगरी लाठी के चोट खुद खईलन. जेपी के एकहु लाठी लागे ना दिहलन. लोग त पीठ भा गोड़ पर पुलिस के लाठी खाला, नाना जी जेपी के अपना पीठ के नीचे लेत सीना पर पुलिस के लाठी झेलले रहले.ऊ फ़ोटो अखबारों में छपल रहे. इंडियन एक्सप्रेस एकरा के तब पहिला पेज पर छपले रहुवे. हमरा निकहा याद बा. सोचीं कि पुलिस के ऊ लाठी अगर जेपी पर पड़ल रहीत त का भइल रहीत जेपी के आ का भइल रहीत देश के ?\nनाना जी जेपी का साथही जेल गइले. बाद का दिन में जनता पार्टी बनल. मोरार जी देसाई के सरकार बनल त ऊ मंत्री बन गइले. लेकिन जब दुहरी सदस्यता का फेर में मोरार जी के सरकार गिरल त नानाजी सक्रिय राजनीति तज के समाज सेवा का ओर मुड़ गइले. ऊ महाराष्ट्र के रहे वाला रहले लेकिन समाज सेवा खातिर उत्तर प्रदेश चुनले. उत्तरो प्रदेश में सबले पिछडा ज़िला गोंडा. ओहिजो ऊ महात्मा गांधी का तर्ज़ पर जेपी के पत्नी प्रभावती का नाम पर प्रभावती ग्रामे बनवले. ठीक वइसही जइसे गांधी दक्षिण अफ़्रीका में टालस्टाय आश्रम भा देश में वर्धा भा साबरमती आश्रम बनवले रहले. बलुक नानाजी त दू डेग आगा जा के एह आश्रम के शिक्षा आ रोजगार से जोड़ दिहले. लेकिन जल्सिये ऊ चित्रकूट चल गइले. आजु नानाजी देशमुख नइखन बाकिर धृतराष्ट्र जइसन जनमते आन्हरो अगर चित्रकूट चलि जाव त ओकरा उनुकर काम साफे लउकी, सुनाई दी. ओहिजा के लोग, खास करि के आदिवासियन के बचवन खातिर प्राइमरी से लगायत स्नातकोत्तर तक के शिक्षा, भोजन आ चिकित्सा मुफ़्त बावे. कम से कम तीस साल से. अतने ना ओहिजा के लोग के ऊ रोजगार कइलो सिखावत रहलें कि कइसे काम सीख के खुद के रोजगार शुरू कर सकसु. तरह तरह के रोजगार. तमाम पिछड़ापन का बावजूद चित्रकूट आजु तरक्की का राह पर बा. ना सिरिफ तरक्कीए बलुक शांति का राहो पर. ना त तय मानीं कि अगर नानाजी देशमुख चित्रकूट ना गइल रहते त आजु का तारीख में चित्रकूट दंतेवाडा से अधिका खतरनाक मोड़ पर खड़ा मिलीत.\nचित्रकूट का हऽ पथरीला इलाका ह. जहां आजुओ खेती भगवान भरोसे होले. पानी के साधन आजुओ नइखे खेत के पटवन खातिर. ज़मींदारन के आतंक एतना कि घर से बेटी-बहन कब उठा ले जा सँ आ फेर कबो वापिस ना देव. बाप के नाम चाहे कवनो आदिवासी के हो, संतान त ऊ कवनो ज़मींदारे के होखे. आ ई बेचारी आदिवासी औरत दू जून के भोजन खातिर अपना पति के पास लवटे के तइयार ना होखऽ सँ. दू जून के भोजन का बदले वह देह आ मेहनत बेच द सँ. हम खुद गइल बानी चित्रकूट आ पूरा इलाका घूमल बानी. लवटि के एगो रिपोर्ट लिखले रहीं जवना अखबार में एगो पूरा पेज में छपल रहे – “अवैध संबंधों की आग में दहकता पाठा”. अइसने अत्याचारन से ददुआ जइसन लोग पैदा होत रहे. बाद का दिनन में त खैर ददुआ खुदे एगो बड़हन आतंक बन चलल रहुवे कि लोगन के जियल दूभर हो गइल रहे. एक तरह से ददुआ आ ददुए जइसन लोगन के शासन चलत रहे ओहिजा. सरकार आ प्रशासन ओहिजा नामे खातिर रहे. वहां नाम भर के थे. एगो आईएएस अफ़सर हउवे, आजु काल्हु एगो जिला में ज़िलाधिकारी बाड़े. तब ऊ चित्रकूट इलाका में एसडीएम रहले. अगो मंदिर के कार्यक्रम रहे. एसडीएम मुख्य अतिथि रहले. मय फ़ोर्स के ऊ ओहिजा मौजूद रहले कि तबहिये ददुआ आइल. मंदिर में पूजा अर्चना कइलसि आ लवटति में एसडीएमो के गोड़ छू के दक्षिणा स्वरुप उनुका के पइसो दिहलसि. ऊ चुपचाप खड़ा रहले. मिलल दक्षिणा ऊ तुरते मंदिर के दान कर दिहले लेकिन ददुआ के अरेस्ट ना कर पवले. जबकि ओकरा पर तमाम मुकदमे रहुवे, वारंट रहुवे. हम उनुका से पूछली कि अरेस्ट काहे ना कइनी ? त ऊ कहले, ‘हमरा साथे फ़ोर्स बहुते कम रहे आ सगरी जनता ओकर जयकारा लगावत रहुवे, ओकरा साथे रह. का करतीं हम भला ?\nअइसना में नानाजी देशमुख चित्रकूट चहुँपले आ चित्रकूट के नक्शा बदल दिहले. रहल होई कबो चित्रकूट राम के वनगमन के पहिला पड़ाव, रहल होइहें कबो तुलसीओदास. लिखले होइहें कि चित्रकूट के घाट पर भई संतन की भीड़, तुलसीदास चंदन घिसैं तिलक देत रघुवीर. लेकिन अब नानाजी देशमुख चित्रकूट पर विकास, रोजगार आ शांति के जवन चंदन लगा गइले, ना ऊ कवनो कांग्रेसी, कवनो जनसंघी, कवनो भाजपाई, कवनो आरएसएस भा कम्युनिस्ट भा कवनो फ़ासिस्ट के वश के बा, नाही जे केहु ओहके मेटा देव. काहे कि चित्रकूट के सगरी धमनी में नानाजी जवन शिक्षा, रोजगार, विकास आ शांति के पाठ लिखा दिहले बाड़न, ऊ मिटे वाला नइखे. नानाजी जब जियत रहले तब उनुका से मिले चित्रकूट के ना चहुंपल रहे ? उनुका काम से, उनुका सेवा से प्रभावित सबहीं चहुँपत रहे. पार्टियन के दूरी ओहिजा बिला जात रहे. प्रधानमंत्री रहल चंद्रशेखर, नारायणदत्त तिवारी, मुलायम सिंह यादव जइसन राजनीतिज्ञ जब तब चहुँपते रहले उनुका से भेंट करे. आ सिरिफ भेंटे ना करे लोग गोहार लगावे कि नानाजी ओहिलोग का इलाका में चलिके कुछ अइसने काम कर देसु. त का ई चंद्रशेखर, ई नारायणदत्त तिवारी, मुलायम सिंह यादव आरएसएस के एजेंट रहले ? आ कि बाड़े ? फ़ोटो त दिग्विजयो सिंह के नानाजी देशमुख का साथे देखल गइल बा लेकिन कबो खुर्राट राजनेता रहल दिग्विजय अब घाघ आ बेहाया नेता बन गइल बाड़न. आ दिक्कत ई कि जब नाना के बात चलल अन्ना के नाम का साथे, त चंद्रशेखर त अब नइखन रहते त हम जानत बाजी कि ऊ बेबाकी से नानाजी देशमुख का पक्ष में खड़ा लउकते कि कम से कम उनुका के त अइसन मत कहीं. दुर्भाग्य से मुलायम वगैरह राजनीतिज्ञन में अबहीं उ उदारता नइखे आ पवले आ एह राजनीतिज्ञन में जवन कबो कभार उदारता लउकेले ओह उदारतो का नीचे जवन क्रूरता लुकाइल होले ओकरा के के देख पावेला भला ? आ जे देखियो पावेला त ओकर बयानो के कर पावेला भला ? पर अबही एह ब्यौरा में जाए के समय शायद नइखे आइल.\nखैर, तब नानाजी देशमुख का लगे जाए वालन में सिर्फ़ राजनीतिजज्ञे ना तमाम उद्योगपति आ पत्रकारो वगैरह रहलेल उहाँ के कामे अइसन कइले बानी. ढेरहन संस्थान त खोललही बानी चित्रकूट में बाकिर एहु में एगो अउरी गजब के काम कइले बानी नानाजी. टाटा का मदद से एगो आयुर्वेद शोध संस्थान खोल गइल बानी जवन अपना आप में अजगुत बा. दुनिया मे अपना तरह के अकेला. तमाम तरह के जडी बूटियन समेत आयुर्वेद के तमाम ज़रुरी चीजो आहिजा सम्हारल गइल बा. बहुते बड़हन इलाका में पसरल एह आयुर्वेदिक संस्थान में सौ से अधिका नस्ल के त सिर्फ़ देशी गाय बाड़ी सँ. पूरा एगो गऊशाला बा. देखिके आंख चुंधिया जाले. आ मजा ई कि ई आ अइसन तमाम काम खातिर जे लोग अकसरहाँ पइसा के रोना रोवत रहेला, नानाजी के कबो ई सब ना करे के पड़ल. हम उनुका से साल १९९६ में चित्रकूट में मिलल रहली. तब एगो लमहर इंटरव्यूओ कइले रही. बहुते सारा बाति भइल रहे. हम उनुका से पूछनी कि एह कामन खातिर कबो पइसा के कमी ना पड़े ? नानाजी छूटते कहनी कि कबो ना. बतवली कि ऊ कबो केहु से पइसा माँगहु ना जानी. जेकरा देबे के होला से खुदे चलिके चित्रकूट आवेला. कई बेर त लोग के पइसा वापिस करे के पड़ जाला. हम अपना काम से अधिका पइसा राखीं ना. वापिस कर दिहिले. तमाम उद्योगपति हमरा लगे आवेले पइसा ले के. लेकिन योजना हम खुद बनाइल. केहु के बनावल योजना पर काम ना करी. योजना में जतना पइसा लागे के होला बता दिहिले. लोग दे देला. काम शुरू हो जाला. समय से हो जाला. हम एहिजा कवनो बिजनेस त करत नइखीं कि बहुते सारा पइसा चाहत होखे.\nहम उहाँ से पूछनी कि का रउरा ई ना लाते कि अगर रउरा सत्तो में होखतीं भा सक्रिय राजनीतिए में त अउरी बेहतर काम करतीं ? नानाजी कहनी, बिलकुल ना. सत्ता भा राजनीति में रहिके कुछऊ ना कइल जा सके. आ जो करबो करब त दाग जरूरे लाग जाई. फेर बतावे लगनी कि हमनी के समाज वनवासी राम के पूजेला, राजा राम के ना. राजा राम त कईगो फ़ैसला एने-ओने के कइलन. खराब लागे वाला फैसला कइलन बाकिर वनवासी राम ना कइले. वनवासी राम समाज के कल्याण कइले. राक्षस मरले. एहीसे हम सत्ता से, राजनीति से अलगा हो गइनी. हम चित्रकूट के चुननी समाज सेवा खातिर. एहसे ना कि राम के वनवास यहीजे शुरु भइल रहे. एहसे कि एहिजा हमार ज़रुरत रहुवे. हमहु वनवासी हो गइनी. ऊहाँ का तमाम योजना बतवनी आ कहनी कि समय नइखे अब हमरा लगे, ना त अउरियो बहुत काम करतीं. ऊ तमाम राजनीतिज्ञन के ज़िक्र करत बतवनी कि ऊ लोग चाहेला कि हम उनुको इलाका में जा के काम करीं. त हम पूछनी कि जाइलें काहे ना ? त कहनी कि अब बुढ़ा गइल बानी. काम करे के जतना बेंबत बा ओतने करब. आ हम काम शुरू करि के चलि आईं आ केहु गड़बड़ करि देव हमरा बर्दाश्त ना होखे. ई समाज सेवा ह, कवनो उद्योग व्यवसाय ना कि गोड़ पसारत जाईं, पइसा कमात जाई. ओह घरी उहाँ का कुछ कम सुनत रहनी, ठीक से चललो फिरल मुश्किल रहे. बाकिर हम देखनी कि जब भोजन के समय भइल त ऊ सभका साथही फर्श पर बइठनी खाना खाए. आ खइला का बाद आपन थरिया खुदे उठवनी आ जा के धो के रख दिहनी. सबही ओइसने कइल.\nहम बाते बात में पूछनी कि रउरा इ ना लागे कि अगर बिआह कइले रहतीं त जिनिगी अउरी बेहतर भइल रहीत. नानाजी बेझिझक बतवनी कि हँ, हमरो अब ई लागऽता कि ई गलती भइल. अगर बिआह कइले रहतीं त ज़रुरे बढ़िया भइल रहीत. शायद काम करे के ऊर्जा अउरी होखीत. बाकिर का करीं, बिआह करे के जब उमिर रहे तब ई सब सोचे के समय ना मिलल. लेकिन अब ई बाति अखरेला. इहे बाति एकबेर हम अटल बिहारी वाजपेयीओ से पूछले रहीं त ऊ पहिले टालमटोल पर अइले आ आखिर में कहले कि अब जब ना कइनी त का कहीं. फेर कहे लगनी कि जब समय रहे विआह के तब देश सामने रहल, अबहियो बा. अब का कहीं ? फेर कहे लगनी कि ई त ऊ लड्डू ह जो खाय वो भी पछताय, जो न खाए वह भी पछताए. आ हँसे लगले. इहे सवाल एक बेर लता मंगेशकर पूछनी तब ऊ पहिले त टार दिहनी आ फेर बाद में कहनी कि समय कहां मिलल जे अपना बिआह का बारे में सोचतीं. फेर उमिर निकल गइल. बाकिर हँ एहला मन में कवनो पछतावा नइखे. बाकिर नानाजी के रहल.\nनानाजी देशमुख से हमार आखिरी भेंट दिल्ली में भइल साल दू हज़ार में. जेपी के जन्म शताब्दी के तईयारी रहे. लोग अलगा-अलगा मनावत रहे. नाना एह सबसे नाखुश रहले. गांधी शांति प्रतिष्ठान के लोगो तइयारी कइले रहे आ रोष जतवले रहे कि नानाजीओ के एकर चिंता नइखे. नानाजी के हम ई बाति बतवनी त ऊ क्षुब्ध हो गइले. कहलन कि जेपी खातिर हमरा केहु के सर्टिफिकेट ना चाहीं. उनुका पर चलल लाठी हम अड़ले बानी. उनुका काम के हम आगा बढ़वले बानी. हम एही से संतुष्ट बानी. हमरा जेपी खातिर जवन करे के होई कर लेब. उहाँ के कइबो कइनी. बाकिर आजु ओहि जेपी के लोग नाना का साथे अन्ना का फ़ोटो पर कांग्रेसियन के सुर में सुर मिलावत बा. कवनो एको राजनीतिज्ञ भा पत्रकार नाना के निष्कलंक जीवन आ उनुका सामाजिक काम के चरचा नइखे करत. कुछ लोग या त बोलत बा या कुछ लोग चुप्पी साध गइल बा. गोया कि नाना कवनो पेशेवर चोर रहल होखसु आ अन्ना उनुका साथे फ़ोटो खिंचवा के कवनो बहुते बड़ गुनाह कर दिहले होखसु.\nअन्ना हजारे, कांग्रेस अउर लोकपाल के एह बहस में बा केहु नाना जी देशमुख के सामाजिक सरोकार के चमक के बखान करे वाला ? साँच त ई बा कि अगर नानाजी देशमुख जइसन दसो लोग देश में समाजसेवी हो जासु त तय मानीं कि देश के दशा सुधर जाई. समाज बदल जाई. अबहीं त लोग फ़िल्म, क्रिकेट अऊर राजनीति आ धरमे के लोग के सेलीब्रेटी मान बइठल बा. ई अइसे नइखे कि आजु के पीढ़ी नइखे जानत नानाजी देशमुख के. नइखे जानत बाबा आम्टे के, सुंदरलाल बहुगुणा भा बाबा राघव दास जइसन लोगन के. सोचीं कि एक समय रहे जब लोग कहीं जा के काम कर लेत रहुवे. अब तो महाराष्ट्र में जा के बिहार आ उत्तर प्रदेश के लोग पीटल जात बा. लेकिन एगो समय उहो रहे जब महाराष्ट्र के लोग उत्तर प्रदेश में आ के एक से एक अनूठा काम कइल. बाबा राघव दास एक समय पूर्वी उत्तर प्रदेश के गांधी कहल जात रहले. लेकिन कतना लोग जानत बा कि ऊ पूर्वी उत्तर प्रदेश में महाराष्ट्र से आइल रहले. नानाजी देशमुखो महाराष्ट्रे से उत्तर प्रदेश में अइलन. मधुकर दीघे महाराष्ट्रे से गोरखपुर आइल रहले. समाज सेवा खातिर. मज़दूरन खातिर काम करत करत ऊ राजनीति में आ गइले. लोहिया का साथ काम करे लगले. जेपी मूवमेंट में जेल गइलन. १९७७ में उत्तर प्रदेश के जनता सरकार में वित्त मंत्री बनले. मेघालय के राज्यपालो भइलन. बाद में समाजवादी पार्टी में आ गइलन. छोड़ीं, हनुमान प्रसाद पोद्दार त बंगाल से गोरखपुर आइल रहले. गांधी आंदोलन में कूद गइले. गीता प्रेस जइसन संस्था दे दिहले. लेकिन कतना लोग इ सब जानत बा ?\nहँ सनी लियोन, वीना मलिक, शाहरुख खान, अमिताभ बच्चन, सचिन तेंदुलकर वगैरह के ज़रुर जानत बा. आ सोचीं कि हमनी के संसदीय राजनीतिओ कहां चल गइल ? उत्तर प्रदेश में लमहर समय ले संसदीय कार्य मंत्री रहल बेनी प्रसद वर्मा के अंदाज़ त देखीं. ऊ अन्ना के कहत बाड़े कि बुढ़वा यूपी में आ के देख लेव. फेर कहत बाड़े कि ऊ सेना के भगोड़ा ह. दिग्विजय सिंह त दस बरीस ले मुख्यमंत्री रहलन मध्य प्रदेश के लेकिन उनुकर भाषा आ अंदाजो देख लीं. लालू त अपमा अहंकार का ईनार में कूद के लोकपाल के फ़ांसी घर बताइये दिहले बाड़न. मनीष तिवारी अन्ना के कवना संबोधित कर चुकल बाड़े हमनी सब जानत बानी. त का इहे सेलीब्रेटी हउवन हमनी के ? नानाजी देशमुख जइसन लोग चोर ह ? ई कवन समाज आ राजनीति हमनी का देखत बानी ? लोकपाल आ अन्ना के बहस में नानाजी देशमुख जइसन फकीर के असली चेहरो देखल का जरूरी नइखे ? साँच मानी, बहुते जरूरी बा.


लोक कवि अब गाते नहीं (२) – Anjoria\nजनवरी 31, 2011 उपन्यास, दयानंद पाण्डेय, भोजपुरी, लोक कवि अब गाते नहीं\nपहिलका कड़ी से आगे…..\nबाकिर लोक कवि के दायरा अब बढ़े लागल रहे. सरकारी, गैर-सरकारी कार्यक्रमन में त उनुकर दुकान चलिये निकलल रहे, चुनावी बयारो में उनुकर झोंका तेज बहे लागल रहे. एक से दू, दू से चार, चार से छह, नेता लोग के संख्या लगातारे बढ़त जात रहे. बाति विधायक लोग से मंत्री लोग तक जाये लागल. एगो केंद्रीय मंत्री, जे लोक कवि के जवारे के रहले, त लोक कवि के बिना चुनावी त का कवनो सभा ना करत रहसु. एकरा बदले में ऊ लोक कवि के पइसा, सम्मान, शाल वगैरह गाहे बगाहे देत रहसु. लोक कवि अब चारो ओरि रहले. अगर ना रहले त कैसेट कंपनियन का कैसेटन में. एच॰एम॰वी॰ लोक कवि के दुअर्थी गाना वाला छवि हो गइला का चलते उनुकर कवनो नया रिकार्ड निकाले से पहिलही कतरात रहुवे, कैसेटो का जमाना में ऊ आपन गाँठ बान्हले रखलसि. लोक कवि जब संपर्क करसु त उनुका के आश्वासन दे के टरका दिहल जात रहे. ई तब रहे जब लोक कवि का लगे गाना के अंबार लाग गइल रहे. उनुकर समकालीनन के का कहल जाव, नवसिखीया लौंडन तक के कैसेट आवे लागल रहे बाकिर लोक कवि एह बाजार से गायब रहले. जबकि ओहू घरी उनुकर गाना के किताब बस स्टैंड, रेलवे स्टेशन पर बिकात रहे. उनुकर टिकट शो होखत रहे. बाकिर लोक कवि परेशान रहले. उनुका बुझाव जइसे बाजार उनुका हाथ से सरकल जात बा. ऊ जइसे अफना गइले. संघर्ष के एगो नया दौर उनुका सामने रहुवे जवना के ऊ हर केहू से बतावलो ना चाहत रहले. खाये के नइखे, पेन्हे के नइखे, रोजी रोजगार नइखे, का बारे में ऊ पहिले केहू से मौका मिलते कह-सुन लेत रहन. बाकिर सफलता के एह पायदान पर खड़ा ऊ केकरा से कहसु कि हमरा लगे कैसेट नइखे, हमार कैसेट निकलवा दीं. कबो कबो यारे-दोस्त लोग भा समकालीनो बड़ा मुलायमित से लोक कवि पर टोंट मारत पूछ देव, राउर कैसेट कब आवऽता? लोक कवि एह टोंट के मर्म समुझतो हँस के टाल देसु. कहत, कैसेटवो आ जाई. कवन जल्दी बा ? फेर जइसे मुँह छुपावत जोड़ देसु, अबही किताब बिकाये दीं.\nबाकिर कैसेट ना अइला से उनुका मनोबल पर त जवन असर पड़त रहुवे से त पड़ते रहुवे, मेलो-ठेला, शादी-बियाह में ऊ अब ना बाजत रहले. काहे कि अब हर जगहा कैसेट बाजत रहे, एल॰पी॰रिकार्ड चलन से बहरी जात रहुवे. आ लोक कवि का लगे हिट गाना रहे, दू दू गो एल॰पी॰रिकार्ड रहे, बाकिर कैसेट ना रहे. एच॰एम॰वी॰ के अनुबंध उनुका के बन्हले रहुवे आ ओकर टरकावल उनुका के खइले जात रहे. आ अभ त उनुकर संगियो-साथी आ शुभचिंतको, धीरही सही, टोक देसु, “गुरुजी, कुछ करीं. ना त अइसे में त मार्केटे से बाहर हो जायब.”\n“कइसे बाहर हो जायब !” ऊ डपटसि, “हई कार्यक्रम सब जवन कर रहल बानी, त का ई मार्किट ना ह ?” डपट के उहे रोआइन हो जासु. साथही एह उधेड़बुन में लाग जासु कि का ऊ सचहू बाजार से बहरी जाये का राह पर बाड़न ? लोक कवि के समस्ये असल में ईहे रहे कि कैसेट बाजारी से निकलि के घरो में बाजल लागल रहे आ ऊ नदारद रहले. लोग एल॰ पी॰ रिकार्ड बजावल करीब करीब बन्द कर दिहले रहे. ऊ इहो महसूस करसु कि उनकर संगी-साथी आ शुभचिंतक, जे उनुका से बाजार से बाहर होखे के सवाल पूछत रहसु, गलत ना रहे लोग. बाकिर ई सवाल उनुका के पुलकावत ना रहे पिनकावत रहे. दिन-राति ऊ इहे सब सोचसु. सोचत-सोचत ऊ विषाद आ अवसाद से भर जासय. बाकिर उनका जवाब ना मिले. जवाब ना मिले त ऊ पी के मिसिराइन का साथे सूत जासु. बाकिर सूतियो कहाँ पावत रहले ? कैसेट मार्केट के डंक उनुका के सूतही ना देव. ऊ मिसिराइन के बाँहि में दबोचले छटपटात रहसु. पानी से बाहर फेंकाइल मछरी का तरह ऊ भाग के फेर अपना मेहरारू का लगे जासु. ओहिजो चैन ना मिले. भाग आवसु विधायक निवास के ओह गैराज में जवन उनका आवंटित रहे. गैराज में रह के कवनो नया गाना का तइयारी में लाग जासु. आ सोचसु कि कबहियो त कैसेट में ईहो गाना समइहे सँ. फेरु गइहन गली-मुहल्ला, घर का अँगना-दालानन में, मेला, हाट-बाजारन में.\nफिलहाल कैसेत के एह गम के गलत करे खातिर लोक कवि एगो म्यूजिकल पार्टी बना लिहले. अब ले उनुका लगे बिरहा पार्टी रहे. एह बिरहा पार्टी में साथ में तीन गो कोरस गावे वालन आ संगत करे वालन में हारमोनियम, ढोलक, तबला, आ करताल बजावे वाला रहले. बाकिर एह म्यूजिकल पार्टी में ओह तीन गो कोरस गावे वालन का अलावा एगो लड़की साथ में युगल गीत गावे खातिर, दू गो लड़की मिल-जुल के भा अकेले गावे खातिर, आ तीन गो लड़की डांस करे खातिर बढ़ गइली. एही तरह इन्स्ट्रूमेंटो बढ़ गइल. बैंजो, गिटार, बाँसुरी, ड्रम ताल, कांगो, वगैरहो ढोलक, हारमोनियम, तबला, आ करताल का साथे जुड़ गइले. लोक कवि के म्यूजिकल पार्टी चल निकलल. से ओहमें निमन हिंदी बोले वाला एगो उद्घोषको, जवना के ऊ अनाउंसर कहसु, के शामिल कर लिहले. ऊ अनाउंसर हेलो, लेडीज एंड जेंटिलमैन जइसन गिनल-चुनल अंगरेजी शब्द त बोलबे करे, जब-तब संस्कृतो के श्लोक उचारे का, ठोक देत रहे. लोक कवि के स्टेज के ग्रेस बढ़ि जाव. एह तरह धीरे-धीरे लोक कवि के म्यूजिकल पार्टी लगभग आर्केस्ट्रा में तबदील हो गइल रहे. त लोक कवि के एकर फायदो भरपूर मिलल. प्रसिद्धि आ पइसा दुनु ऊ कमात रहले आ भरपूर. अब बाजार उनुका दुनु हाथ में रहे. जे केहू कबो टोकबो करे कि, “ई का कर रहे हैं कवि जी ?” त लगभग ओकरा के गुरेरत ऊ कहसु, “का चाहते हैं जिनिगी भर कान में अगुरी डाल के बिरहे गावत रहें ?” लोग चुप लगा जाव. बाकिर लोक कवि त गावसु, “अपने त भइलऽ पुजारी ए राजा, हमार कजरा के निहारी ए राजा !” हँ, साँच इहे रहे कि लोक कवि के मशहूरी के ग्राफ अइसन गाना का चलते उफान मारत रहे जवन उनुका टीम के लड़की सभ नाचत गावें. ऊ गाना जवन लोक कवि के लिखल आ संगीत में बुनल रहत रहे. आ केहू अब जवन कहे, एह गानन का बदौलत लोक कवि बाजार पर चढ़ल रहसु.\nआखिर उहो दिन आ गइल जब लोक कवि कैसेट का बाजार पर चढ़ गइले. एगो नया आइल कैसेट कंपनी उनुका से खुदे संपर्क कइलसि. लोक कवि पहिलका रिकार्ड कंपनी से अपना अनुबंध के लाचारी जतवले. बाकिर आखिर में तय भइल कि अनुबंध तूड़ला पर जवन मुकदमा होखी ओकर खर्चा ई नयका कंपनी उठाई. आ लोक कवि के धड़ाधर चार-पाँच गो कैसेट साले भर में बाजार में आइये ना गइल, छाइयो गइल. एने उनुकर चेलो-चाटी गावत झूमसु, “ससुरे से आइल बा सगुनवा हो, हे भउजी गुनवा बता दऽ.”\nअब होखे ई कि लोक कवि सरकारी कार्यक्रम में त देवी गीत, निर्गुन आ पारंपरिक गीत गावसु आ एकाध गाना ऊ जवना के ऊ “शृंगार” कहसु, उहो लजात सकुचात गा-गवा देसु. बाकिर कैसेटन में ऊ खालि शृंगारे ना भयंकर शृंगार “भरसु” आ अपना म्यूजिकल टीम का मार्फत मंचन पर ऊ “सगरी कुछ” लड़कियन से ओकनी का नाच में परोसवा देस जवन कि जनता “चाहत” रहे. अब खालि उनुकर कैसेटे धड़ाधड़ बाजार में ना आवे लागल रहे, बलुक लोको कवि अब बंबई, आसाम, कलकत्ता से आगा थाईलैंड, सूरीनाम, हालैण्ड, मारीशस जइसन विदेशनो में साल दू साल में जाये लगले. अतने ना, अब उनुका के कुछ ठीक-ठाक “सम्मान” दे के कुछ संस्था-समिति सम्मानितो कइलसि. ई सगरी सम्मान आ कुछ लोक कवि के जोड़-गाँठ रंग देखवलसि आ ऊ राष्ट्रपति का साथे भारत महोत्सव का जलसन में अमेरिका, इंगलैण्ड जइसन कई गो देश में आपन कार्यक्रम पेश कर अइले. ई सब खालि उनुके खातिर अकल्पनीय ना रहे उनुका प्रतिद्वंद्वियनो खातिर रहे. प्रतिद्वंद्वियन के विश्वासे ना होखे कि लोक कवि एहिजा ओहिजा हो अइलन आ उहो राष्ट्रपति का संगे. बाकिर लोक कवि बड़ा शालीनता से कहसु, “ई हमार ना, भोजपुरी के सम्मान हऽ.” सुन के उनुका प्रतिद्वंद्वियन का छाती पर साँप लोट जाव. बाकिर लोक कवि पी-पा के सुंदरियन का बीचे सूत जासु. बलुक अब त ई हो गइल रहे कि बिना सुंदरियन का बीचे पी-पा के लेटले उनुका नींदे ना आवे. कम से कम दू गो सुंदरी त जरुरे रहे एगो आजू, एगो बाजू. आ उहो नया-नवेली टाइप. लोक कवि सुंदरियन का नदी में नहात बाड़न ई बाति अतना फइलल कि लोग कहहू लागल कि लोक कवि त ऐय्याश हो गइल बाड़न. बाकिर लोक कवि एह “आलतू-फालतू” टाइप बातन पर धेयाने ना देसु. ऊ त नया गाना “बनावे” आ पुरान गाना “सुपर हिट” बनावे का धुन में छटकत रहसु. एह ओह अफसर के, जवन तवन नेता के साधत रहसु. कबो दावत दे के, कबो ओकरा घरे जा के त कबो कार्यक्रम वगैरह “पेश” करि के. एहिजा उनुकर विधायक निवास में टेलीफोन ड्यूटी वाला संपर्क साधे के तजुर्बा बहुते कामे आवे. से लोग सधत रहसु, आ लोक कवि छटकत-बहकत रहसु.\nएगो ऊ दिन रहे जब लोक कवि बहुते आगा रहले आ उनुका पीछे दूर दूर ले केहू ना रहे.\nअइसनो ना रहे कि लोक कवि का आगा उनुका ले बढ़िया भोजपुरी गावे वाला केहू ना रहे. बलुक लोक कवि से निमन भोजपुरी गावे वाला बहुत त ना बाकिर चार छह जने त शिखरो पर रहले. बाकिर ऊ लोग संपर्क साधे आ जुगाड़ बान्हे में पारंगत ना रहे. उलटे लोक कवि ना सिर्फ पारंगते रहले बलुक एहू से आगहू के कई गो कला में ऊ प्रवीणता हासिल कर चुकल रहले. ऊ गावतो रहले, “जोगाड़ होना चाहिये” भा “बेचे वाला चाहीं, इहाँ सब कुछ बिकाला”. लोक कवि के आवाज के खुलापन आ ओहूमें घोराइल मिसिरी जइसन मिठास में जब कबो कवनो नया-पुरान मुहावरा मुँह पावे त लोक कवि के लोहा मान लिहल जाव. आ जब ऊ “समधिनिया के पेट जइसे इंडिया के गेट” धीरे से उठावत पूरा सुर में छोड़सु त महफिल लूट ले जासु. ओहि दिनन में लोक कवि अपना कैसेटनो में थोड़ बहुत राजनीतिक आहट वाला गीत “भरल” शूरु कर दिहले. ऊ गावसु, “ए सखी ! मोर पिया एम॰पी॰ एम॰एल॰ए॰ से बड़का, दिल्ली लखनऊ में वो ही क डंका”, आ जब जोड़ देसु, “वोट में बदल देला वोटर क बक्सा, मोर पिया एम॰पी॰ एम॰एल॰ए॰ से बड़का” त लोग झूम जाव.\nअबले लोक कवि के ढेरहन समकालीन गायक बाजार से ना जाने कब के विदाई ले चुकल रहन त कुछ जने दुनिये से विदा हो गइल रहन. बाकिर लोक कवि पूरा मजबूती से बाजार में जमल रहले आ एने त उनुकर राजनीतिक संपर्को कुछ बेसिये “प्रगाढ़” हो गइल रहे. अब ऊ एक दू ना, कई-कई गो पार्टियन के नेतवन खातिर गावे लागल रहले. चुनावो में आ बिना चुनावो में. ऊ एके सुर में लगभग सभही के गुणगान गा देसु. कई बेर त बस नाम बदले भर के रहत रहुवे. जइसे एक गाना में ऊ गावसु, “उस चाँद में दागी है दागी, पर मिसरा जी में दागी नहीं है” भलही मिसरा जी में दाग के भंडार भरल होखे. एही तरह वर्मा, यादव, तिवारी वगैरह कवनो नाम अपना सुविधा से लोक कवि फिलर का तरह भर लेसु आ गा देसु. बिना उ जनले कि ई सब कर के उहो फिलर बने का राह पर लाग रहल बाड़े. बाकिर अबही ई दूर के राह रहे. अबही त उनुकर दिन सोना के रहे आ राति चाँदी के.


Feb 20, 2015 आरा, गाजीपुर, गोरखपुर, छपरा, देवरिया, बलिया, बेतिया, भोजपुरी पट्टी के खबर\nअबहिए पता चलल बा कि बिहार के मुख्यमंत्री जीतन राम माँझी इस्तीफा दे दिहलन काहे कि उनुका पता चल गइल कि उनुका लगे बहुमत नइखे. बाकिर एह दौरान नीतीश कुमार के सत्ता लोलुप चेहरो उजागर क गइले जीतन.\n(बियफे 19 फरवरी के खबर)\nबक्सर जिला के डुमरांव व्यवहार न्यायालय के हरियाणा फार्म से हटाके डुमरांव टेक्सटाइल मिल के बंद पड़ल जमीन पर खोले के विरोध करत अनुमंडल अधिवक्ता संघ मिल का सोझा धरना दिहलसि.\nबक्सर जिला के सिकरौल इलाका के बसांव पुलिया का लगे मंगल का रात एगो डाककर्मी से लूट के मामिला में पुलिस के कहना बा कि लूट भइले ना रहे. ओह डाककर्मी के मोटरसाइकिल के एगो बोलेरो से धक्का लागल त नशा में मताइल डाककर्मी बिना देरी पुलिस आ अपना अधिकारियन के लूट के खबर दे दिहलसि. पुलिस चहुँपल त रुपिया ओकरा लगही मिल गइल.\nसासाराम जिला के मुरही गांव के रिंकू देवी के हत्या से खिसियाइल गाँव वाले बियफे के साँझ दरिगांव थाना का सोझा लाश राख के सड़क जाम कर दिहले.\nसासाराम के गौरक्षणी-गजराढ़ मुहल्ले से बुध का रात में एगो भाजपा नेता के बोलेरो चोरा लिहल गइल.\nसंविदा पर काम करत कर्मचारियन के हड़ताल का चलते सासाराम शहर के बिजली दस घंटा ले गायब रहल. हड़ताली कर्मचारी तारे काट दिहले रहले सँ.\nरोहतास जिला के डेहरी-आनसोन में नया बनल राजकीय पालीटेक्निक के उद्घाटन बुध का दिने विज्ञान आ प्रौवैधिकी मंत्री शाहिद अली खान रिमोट से कइलन.\nनरकटियागंज से हाजीपुर जाएवाली इंटरसिटी एक्सप्रेस में चढ़े के फेरा में अठारह बरीस के एगो लईकी नीचे गिर गइल आ ओकर टाँग कट गइल ट्रेन से.\nछपरा सदर अस्पताल में संविदा पर बहाल डाक्टर शुक का दिन से हड़ताल पर रहींहे. ई लोग अपना के नियमित करे के माँग करत बा.\nसारण जिला के एकमा के अढ़ाई हजार लोग के रसोई गैस कनेक्शन हमेशा ला बंद क दिहल गइल बा. ई लोग अब अपना नाम पर दोसरो कनेक्शन ना ले पाई.\nछपरा जंक्शन यार्ड में खड़ा छपरा-दिल्ली एक्सप्रेस के एगो बोगी में बियफे के साँझ अचके में आग लाग गइल आ एगो जनरल बोगी पूरा जर गइल.\nछपरा-सिवान मेन रोड पर दाउदपुर का लगे दू गो सड़क हादसा में एगो आदमी के मौत हो गइल आ एक आदमी घवाहिल हो गइल. सबदरा गांव के एगो बूढ़ के सिवान से आवत बस कचारत चल गइल.\nअरेराज- बेतिया रोड पर लौरिया गाँव का लगे बियफे का दिने एगो बोलेरो दस साल के एगो लड़िका के कचारत भाग गइल. ओकर मौत ओहिजे हो गइल.\nसिवान के दक्खिन टोला में दू लोग प्रोपर्टी डीलर पर गोली चलावल गइल जवना में एगो के गोड़ में गोली लागल जबकि दोसरका के तीन चार गोली लागल. कहल जात बा कि दोसरके निशाना पर रहुवे. पहिलका के त बस टाँग में गोली मार के घवाहिल भर कइल गइल.\nसिवान के बड़हरिया इलाका के भीमपुर गाँव के एगो नवही के लाश चंवर के बड़का तालाब में मिलल. सोरह बरीस के ई नवही घरे से नहाए खातिर निकलल रहुवे.\nसिवान के बड़कागांव बाजार पर बियफे का दिने एगो जीप से कचरा के कोइरी टोला के एगो दस बरीस के लड़िका के मौत हो गइल आ एगो अउर लड़िका घवाहिल हो गइल.\nबलिया शहर के गुदरी बाजार में बियफे के साँझ दुर्गा प्रतिमा से आंख निकालत एगो चोर के लोग पकड़ लिहल जबकि दोसरका चोर सोना के एगो आँख ले के भाग निकलल.\nबांसडीह रोड टीसन का लगे क मां दुर्गा मंदिर के ताला तूड़ के बुध के रात माता के गहना चोरा लिहल गइल बा. दान पेटीओ के खाली कर गइले सँ चोर.\nदेवरिया शहर में बियफे के साँझ एगो निजी अस्पताल में आपरेशन का दौरान एगो औरत के मौत का बाद परिवार वाले जम के तूड़फोड़ कइले.\nदेवरिया के सूर्या एकेडमी के विद्यार्थी स्वच्छ भारत अभियान के तहत बियफे का दिने हनुमान मंदिर परिसर के सफाई कइले.\nनंदगंज गाजीपुर में बियफे के रात में कुसुम्हीकला चट्टी का लगे एगो बोर्ड परीक्षार्थी ट्रक से कचरइला से मर गइल.\nमहाशिवरात्रि का दिने गोरखनाथ मंदिर से चोरावल छह महीना के लड़िका बियफे का दिने महादेव झारखंडी में शिव मंदिर के चबूतरे पर सकुशल मिल गइल. एह मामिला में गिरफ्तार ओह बच्चा के मौसी के पुलिस छोड़ दिहले बिया.\nगोरखपुर के मोहद्दीपुर से कूड़ाघाट ले बने वाला ओवरब्रिज के प्रस्ताव के खिलाफ व्यापारी समुदाय प्रदर्शन कइलस.


स्त्री प्रताड़ना के खिलाफ एगो आन्दोलन जस बा फिलिम तेरी कसम – अनिल सिनकर – Anjoria\nस्त्री प्रताड़ना के खिलाफ एगो आन्दोलन जस बा फिलिम तेरी कसम – अनिल सिनकर\nअब व्यभिचार-बर्बरता के विरोध हमेशा सड़क पर उतर के भा हथियार उठाईए के कइल जाव जरूरी नइखे. एकरा के हमनी का अपना अपना तरीका से देखा जता सकीले. नुक्कड़ नाटक से जन-जागृति आ गलत क़ाम के विरोध त होखते आइल बा. अब इहे काम निर्माता-निर्देशक अनिल सिनकर अपना अंदाज़ में शुरू कइले बाड़े. दिल्ली आ दोसरो जगहा पर होखत सामूहिक बलात्कार के विरोध करत अनिल सिनकर एगो फिलिमे बना डलले ‘तेरी कसम’. एकरा के ऊ सिरिफ फिलिम ना मान के आन्दोलन बतावत बाड़े. कहतारें कि मनोरंजक होखतो ‘तेरी कसम’ ऐह दरिंदन का खिलाफ एकजुट होखे के बिगुल बजावत बिया. पेश बा एहिजा निर्माता-निर्देशक अनिल सिनकर से भइल बातचीत के कुछ अंश :-\nकइसन फिलिम हवे ‘तेरी कसम’?\nएक्शन से भरपूर बाकिर साफ-सुथर आ मनोरंजक. एह फिलिम ‘तेरी कसम’ में देखावल गइल बा कि मेहरारू लड़िकियन पर होखत हमला, बलात्कार के विरोध कइल जरूरी बा. कह सकीलें कि फिलिम गैगरेप के खिलाफ बनावल गइल बा.\nत ‘तेरी कसम’ कवनो साँच घटना पर आधारित बा?\nहै, बा. मुख्य मुद्दा दिल्ली में भइल गैंग रेप बा आ साथही कुछ अउरी घटना के जोड़ल गइल बा. एकरा के कवनो खास घटना के रिपोर्ट मत मानल जाव. एकरा के तरीका से फिलिमावल गइल बा.\nएकरा के भोजपुरी के ‘सत्या’ कह सकीले का ?\n(हंसतारे) है, घटना त वइसने बा. अपहरण, बदला वगैरह. ट्रीटमेंट भा टेस्ट के हिसाब से, निर्माण के स्तर पर ई भोजपुरी के ‘सत्या’ ज़रूर बा लेकिन एकरा के ‘सत्या’ के नकल ना कहल जा सके, ना ही ओकरा से मिलत जुलत कवनो सीन बा एहमें.\n‘तेरी कसम’ के कलाकार के-के बा?\nखेसारीलाल यादव, मोनिका सिंह, शुभि शर्मा, उमेश सिंह आ दीपक भाटिया मुख्य भूमिका में बाड़े, अविनाश झा (घुंघरू) के सुंदर संगीत बा. दू गो बढ़िया आईटम नम्बरो बा. फिलिम बहुते खूबसूरत बनल बा आ दर्शक पसंदो करत बाड़े. कहल जा सकेला कि फिलिम दर्शकन पर आपन छोड़े में कामयाब रहल बिया.\nखेसारीलाल के लिहला के जरुरत रहे कि मार्केटिंग के फण्डा रहल. दू गो नायिका माने कि प्रेम-त्रिकोण?\nखेसारीलाल के लेबे के दुनु कारण रहुवे. कॉलेजिया छात्र में उहे जंचते आ एह घरी भोजपुरिया दर्शकन का बीच उनकर जबरदस्त क्रेजो बा. रहल बात दू गो नायिकन के त प्रेम-त्रिकोण सही में बा. मोनिका सिंह पहिला नायिका बाड़ी जिनका साथे बलात्कार होखत बा. शुभि शर्मा दोसरकी नायिका बाड़ी जे एगो टीवी रिपोर्टर हई आ उहे केस के पर्दाफाश करत बाड़ी, दोषियन के बेनकाब करत बाड़ी.\nआप त मराठीभाषी हईं. रत्नागिरी आ मुंबईए ले सिमटल रहनी, फेर भोजपुरी फिलिम के खयाल काहे आइल, मराठी के काहे ना ?\nकॉलेज के जमाना में रंगकर्म से जुड़ल रहीं. मकरंद देशपांडे के समीप अइनी त ई इच्छा अउर बलवती हो गइल. मार्केटिंग का हिसाब से भोजपुरी के बड़हन बाजार बा, इलाकाई फिलिम में भाग्य आजमावे में सबले सेफ बा. अपना पहिलका फिलिम ‘गजब सिटी मारे….’ में हम सिरिफ निर्माता रहनी. हमरा लागल कि फिलिम के तनिका भव्य पैमाना पर, पूरा रिचनेस का साथे बनावल चाहीं. से ‘तेरी कसम’ में रउरा निर्माण के भव्यता लउकी.\nखेसारीलाल-शुभी शर्मा के ‘‘तेरी कसम’’ 11 अक्टूबर से बिहार में\nछक्का मारे का तइयारी में निरहुआ


कल्पना व्यस्त बाड़ी भिखारी ठाकुर पर बनत अलबम में – Anjoria\nOct 30, 2010 कल्पना, भिखारी ठाकुर, भोजपुरी गीत गवनई\nभोजपुरी के मशहूर गायिका कल्पना आजु काल्हु भोजपुरी के शेक्सपियर कहाये वाला पद्मश्री भिखारी ठाकुर पर बनत वर्ल्ड म्यूजिक का अलबम खातिर व्यस्त बाड़ी.\nकल्पना आ विवाद के साथ हमेशा ननद भउजाई जइसन रहल बा. प्रेम आ ईर्ष्या दुनु के प्रतीक बाड़ी कल्पना. शुरुआते में फिल्म “गवनवा ले जा राजा जी” के गीत “एगो चुम्मा ले लऽ राजाजी” लोकप्रियता के शिखर छु लिहलसि आ साथही शुरु हो गइल कल्पना के भर्त्सना के खेल. कहल गइल कि हमनी के बहू बेटी कबो अइसना तरीका से आपन भाव सामने ना ले आ सके जबकि ओह गीत के आनन्द पूरा हिन्दुस्तान लेत रहुवे. संगीत के दुनिया के कुछ लोग के लागल कि दोसरा भाषा, दोसरा प्रान्त से आ के एगो गायिका भोजपुरी के कोकिला कइसे बन जाई ? हमनी का बने देब जा, तब नू. कल्पना के पुतला जरावल गइल. हर तरह से ओकर आलोचना कइल गइल. बाकिर सब कुछ तथ्य का आधार पर ना हो के अपना अपना विचार का मुताबिक.\nबाकिर कल्पना के राह थामे के ताकत कवनो विरोध में ना रहे. बहुते कम कलाकार में ई जोश रहेला जे समय के धार बदल देव. एकरा खातिर अपना पर भरोसा होखल चाहीं. परम्परा के ज्ञान का साथे कुछ नया करे के ललक होखे के चाहीं. आजु भोजपुरी कल्पना के अतना दे चुकल बिया कि ऊ एकरा से अलग होखे के सोचियो ना सकस. जब लोग के मालूम होला कि कल्पना बिहार भा यूपी के ना हो के आसाम के हई त बेसाख्ता मुँह से निकल जाले ओह डा॰ भूपेन हजारिका ! “गंगा बहती हो क्यों” वाला. आ ई सुन के कल्पना के मन अउरी उछाह मारे लागेला. काहे कि ऊ अपना बचपने से भूपेन हजारिका के आपन आदर्श मनले आवत बाड़ी. आ अब उनका नाम का साथे आपन नाम सुन के कल्पना के आपन जिम्मेदारी बहुते बड़हन लागे लागेला.\nकल्पना के कहना बा कि आजु देश के बहुते गायक गायिका उनके तरह गावल चाहेलें, उनके तरीका से गावल करेलें, देवी गीत, छठ गीत, फगुआ, आ इहाँ तक कि गरमागरम फिल्मी गीतो. आ एह सब से कल्पना के आपन जिम्मेदारी बुझाला कि असली भोजपुरी संगीत के दुनिया का सोझा ले आवसु, भोजपुरी संगीत के जड़ ले चहुँपस, आ संगीत का दुनिया में भोजपुरी संगीत के पहिचान अउरी मजगर बना सकस.\nउनकर कहना बा कि आजु जब हमनी का भोजपुरी संगीत के बात करेनी जा त पहिले त ई जानल जरुरी बा कि कवना भोजपुरी के ? आरा, छपरा, आ बलिया. एह तीन जिलन के भोजपुरिए मानक भोजपुरी हऽ. अलग बाति बा कि आजु अवधी, काशिका (बनारस वाली भोजपुरी), मगही, अंगिका, इहाँ तक कि मैथिलिओ के भोजपुरी संगीत में समेटे के कोशिश हो रहल बा.\nदोसरे, भोजपुरी संगीत के ओकरा ठेठ गँवई रुप में जानल पहिचानल जरुरी बा जवना से कि ओकरा के दुनिया का सोझा परोसल जा सके.\nकल्पना के एह दुनु सवाल के जवाब भिखारी ठाकुर में मिलेला. बाकिर भिखारी ठाकुर के हऽ ? आ आजु ऊ कहवाँ बाड़न ?\nबिहार के जनता का बीच आ भोजपुरी प्रेमियन का बीच भिखारी ठाकुर कवनो परिचय के मोहताज नइखन. बाकिर संस्कृति के मुख्य धारा कहाये वाला लोग हमेशा भिखारी ठाकुर का नाम पर चुप्पी साध लेला. उनका योगदान के चरचा करे से बाचल चाहेला. बस उनका के भोजपुरी के शेक्सपियर कहि के अपना कर्तव्य के इतिश्री मान लेबेला. कुछ लोग आ संगठन जरुर भिखारी ठाकुर के कृति के सही जगहा देबे में लागल बा बाकिर भिखारी ठाकुर के कृतियन के कवनो अधिकृत दस्तावेज खोजल मुश्किल होला. एह माहौल में कल्पना के लागल कि एह महान कलाकार खातिर कुछ कइला के जरुरत बा.\nपिछला तीन साल से ऊ भिखारी ठाकुर का बारे में शोध करत बाड़ी. एह खातिर ऊ बिहार के भितरी दुर्गम गाँवन में जा जा के सामग्री बिटोरली. एक बेर संजोग से आरा के बखौरापुर में एगो कार्यक्रम का दौरान उनकर भेंट एगो बहुते बूढ़ कलाकार से भइल. ओह कलाकार का आवाज में जवन ठेठ भोजपुरी अन्दाज मिलल ओकरा के सुन के कल्पना ठकुआ गइली. पता लगवली त मालूम भइल कि ऊ भिखारी ठाकुर का मण्डली में शामिल रहलें.\nकल्पना के कहना बा कि भोजपुरी संगीत आ गीत गवनई खातिर बिहार में पर्याप्त शोध नइखे भइल. हर जगहा यूपी वाले हावी हो गइलें. इहाँ तक कि फिल्म जगतो में यूपी के बोलबाला बा. कल्पना बहुते कलाकारन से बिदेसिया सुन चुकल बाड़ी बाकिर उनका हमेशा ई चमकावल लागल, ठेठ ना. ओह बूढ़ गायक में बिदेसिया के ठेठ रुप मिलल उनका. से ऊ एक बेर फेर बखोरापुर गइली आ ओह गायक के अपना खातिर एक फेर से गववली आ सबकुछ रिकार्ड करवली.\nकल्पना बतावत बाड़ी कि भिखारी ठाकुर का बारे में शोध करे में उनका बिहार राष्ट्रभाषा परिषद से प्रकाशित ” भिखारी रचनावलि” से बहुते सहारा मिलल. बाकिर भिखारी ठाकुर के ठेठ ठेका, लय ताल, ओह गायक का गायकी में मिलल कल्पना के. भिखारी ठाकुर के गीत गवनई आजु कल्पना के पैशन बनि गइल बा. आ एह दिशाईं काम कर के ऊ अभिभूत बाड़ी.\n(स्रोत कल्पना के ब्लॉग)\nWhen Manoj Tiwari cried out\n8 thought on “कल्पना व्यस्त बाड़ी भिखारी ठाकुर पर बनत अलबम में”\nravi kant sahay says:\nA personal fight onapersonal mail ko samajik banane ki koshish mat kijiye.aaplog media se jure hai.thoda responsible baniye.bhai yeh public hai bhai public..sab jaanti hai aur samajhti hai.\nTaali ek haath se nahi baj sakti.pratikriya dekha kalpnaji ka.lekin kriya kya tha.bollywood me bhi dekhaya jata hai salman khan ne gali dia,maarpit ki.lekin ye kabhi nahi dikhaya gaya ki unko gussa dilaya kisne.ye log pagal to nahi ho sakta hum ye nahi maan sakte ki kalpna ab jis unchai pe hai, jo ab akshay kumar, katrina kaif aur aur shahrukh khan ke filmo me saath deti hai, unko publicity chahiye.


Bhojpuri Spl: बंगाल में जागल ममता बनर्जी के महिला प्रेम, 50 सीट पर दिहली टिकट; पढ़ी...। Mamta Banerjee showed female love in Bengal gave tickets to women in 50 seats bhojpuri.\nBhojpuri Spl: बंगाल में जागल ममता बनर्जी के महिला प्रेम, 50 सीट पर दिहली टिकट; पढ़ी...\nममता के नंदीग्राम के इलाका चुने के पीछे कारण ई बा कि तृणमूल छोड़ के बीजेपी में शामिल होखेवाला शुभेंदु अधिकारी के ऊ इलाका ह.\nममता बनर्जी (Mamata Banerjee) 50 सीट पर महिला लोग के चुनाव मैदान में उतरले बाड़ी. कुल 294 सीट में3सीट अपना सहयोगी दल गोरखा जन मुक्ति मोर्चा खातिर छोड़ के बाकी सीट पर अपना दल के सभ उम्मीदवार के नाम घोषित कर देली.\nLast Updated: March 6, 2021, 9:36 AM IST\nबंगाल विधानसभा चुनाव खातिर तृणमूल सुप्रीमो ममता बनर्जी के महिला मोह देख के बाकी दल के माथ जरूर खउंजिया गइल होई. ममता बनर्जी 50 गो महिला उम्मीद अपना पार्टी तृणमूल के उतरले बाड़ी. कुल 294 सीट में3सीट अपना सहयोगी दल गोरखा जन मुक्ति मोरचा खातिर छोड़ के बाकी सीट पर जवन उम्मीदवार ममता आज घोषित कइली हा, ओइमें महिला आ जवान लोग के चानी बा. एकरा संगहीं ममता बनर्जी पहिला बेर बंगाली समाज के संगे हिन्दीभाषी समाज के बेसी खेयाल रखले बाड़ी. क्रिकेटर मनोज तिवारी, राज्यसभा के सांद रह चुकल विवेक गुप्ता जइसन कई गो नाम हिन्दीभाषी के समाज के तृणमूल के लिस्ट में बा. बूढ़ लोग के चुनाव लड़ावे के मामला में ममता बीजेपी के रास्ता अपनवले बाड़ी. अमित् मित्रा अइसन जानकार लोग के ऊ किनारे क दिहले बाड़ी. एह लिस्ट से एगो अउरी नया बात ई सामने आइल बा कि खुदे ममता बनर्जी आपन सीट भवानीपुर छोड़ के नंदीग्राम के चुनले बाड़ी.\nममता के नंदीग्राम के इलाका चुने के पीछे कारण ई बा कि तृणमूल छोड़ के बीजेपी में शामिल होखेवाला शुभेंदु अधिकारी के ऊ इलाका ह. शुभेंदु पर ममता के बेसी भरोसा रहल हा. भरोसा अइसन कि शुभेंदु के बाप, चाचा समेत उनका घर-परिवार के कई जने के ऊ सांसद, विधायक आ सरकारी महकमा के सभापति ले बना दिहली. बाकिर शुभेंदु उनका के अइसन झटका दिहले कि दूनो जने एक दूसरा के बड़का दुश्मन हो गइल लोग. शुभेंदु त इहां ले कह दिहले कि ममता के उनका घर में घुस के हरायेब. इहे बात ममता के मन में बइठ गइल रहल हा. नंदीग्राम से चुनाव लड़े के घोषणा त ऊ पहिलहीं क दिहले रहली हा, बाकिर उम्मीदवार के लिस्ट जारी होखे के पहिले ले लोग इहे मानत रहल हा कि खीस-पीत में अइसन कहले होइहें. लिस्ट जारी होखते अब ई बात साफ हो गइल कि ममता बनर्जी भवानीपुर से ना, नंदीग्राम से चुनाव लड़िहें.\nउम्मीद घोषित करे में ममता सबसे आगे निकल गइल बाड़ी। अबहीं बाकी दल फरियावे भा नाम तय करे में लागल बा आ ममता एके संगे सगरी सीट में3गो छोड़ के बाकी 291 पर आपन उम्मीदवार के घोषमा क दिहली. ममता से लड़ाई में सबसे मजबूत लउके वाली भाजपा के अबही मीटिंगे चलत बा. काल्ह दिन भर मीटिंग चलल. जेपी नड्डा के घरे अमित शाह आ बंगाल के नेता लोग दिल्ली में चर्चा कइल. केकर-केकर नाम तय भइल ई त अबही ले पता ना चलल हा, बाकिर एतना जरूर मालूम भइल हा कि भाजपा के कोर कमिटी की मीटिंग आज होखे वाला रहल हा, ऊ टर गइल बा. एही मीटिंग के बाद उम्मीदवार लोग के नाम के घोषणा होखे के रहल हा. हो सकेला कि कवनो रणनीति के तहत भाजपा आज के मीटिंग टरले होखे. काहें कि ममता बनर्जी के पार्टी से जेकर-जेकर टिकट कटल होई, ओइमें से काम के कुछ लोग के पार्टी में शामिल करावल जा सके. अबही ले त दू गो नाम सामने आइल बा, जेकर तेवर बगावती हो गइल बा. पहिले विधायक रह चुकल संजय बख्शी आ उनकर जनाना स्मिता बख्शी के टिकट ममता काट दिहले बाड़ी. सुने में आवता कि ऊ लोग7मार्च के पीएम मोदी के सभा में भाजपा ज्वाइन क ली.\nममता बनर्जी पहिलेहीं से टिकट बंटवारा खातिर पांच गो पारामीटर बनवले रहली हा. पहिलका ई कि महिला लोग पर उनका बेसी भरोसा बा, एह से महिला उम्मीदवार बेसी रहिहें. दूसरका जवान लोग के मौका दिहल जाई. मनोज तिवारी आ विवेक गुप्ता एकर बढ़िया उदाहरण बा लोग. तीसरका कि बूढ़ लोग से परहेज कइल जाई. अमित मित्रा अइसन आदमी के टिकट एही से काटल गइल बा. चउथ पारामीटर ई रहे कि अबकी दागी-बदनाम लोग से परहेज कइल जाव. संयोग कहल जाव कि अइसन काफी लोग पहिलहीं पार्टी से किनारा क लिहले रहल हा. पांचवां पारामीटर साफ-सुथरा छवि के रहल हा. नया लोग के भी टिकट मिले त ओकर समाज में छवि साफ होखे. जवन हो, महिला आरक्षण के ढेर नारा सगरी पार्टी देत आइल बाड़ी सन, बाकिर पहिला बेर ममता 33 परसेंट त ना बाकिर 291 में 50 महिला उम्मीदवार उतार के बाकी लोग के लजवा त जरूर देले बाडी.


सिनेमा के रतौंधी एगो अउर बलि लिहलसि\nकच्चे धागे, दम होई जेकरा में ऊहे गाड़ी खूंटा, लहू के दो रंग, दिवानगी हद से, केहू त दिल में बा, हमरा दारू ना मेहरारू चाही वगैरह अनेके भोजपुरी फिलिमन में काम कर चुकल चंचल चितवन, खनकत हँसी आ मोहक अदा से मोहित कर लेबे वाली अभिनेत्री अंजली श्रीवास्तव मुंबई के अपना डेरा मे फाँसी लगा के जान दे दिहली.\nयूपी के इलाहाबाद जिला के मीरापुर (शास्त्री नगर) के रहे वाली अंजली श्रीवास्तव के घर में लोग प्यार से लवी कहि के बोलावत रहुवे. उनुकर प्रेम प्रकाश श्रीवास्तव इलाहाबाद में कुछ रोजगार करेलन आ महतारी अध्यात्मिक स्वभाव के गृहिणी हई. परिवार उनुका फिल्मी कैरियर से बहुत खुश ना रहल बाकि महतारी बेटी का साथही मुंबई वाला डेरा पर रहत रही. कुछ दिन पहिले महतारी इलाहाबाद आइल रहली आ मुंबई में अंजली अपना डेरा मे अकेला रहली. पिछला कुछ समय से अंजली के कवनो नया फिलिम के आफर ना मिलल रहे जवना से ऊ अवसाद में आ गइल रही. एही बीच घर परिवार उनुकर बिआह तय क दिहलसि जवना से ऊ अउर तनाव में आ गइल रहुवी.\nइलाहाबाद से आवत फोन जब ऊ ना उठवली त मकान मालिक के फोन कइल लोग. जब उनुको कवनो जवाब ना मिलल त पुलिस के बोलवा के डेरा के दरवाजा डुप्लीकेट चाभी से खोल के पुलिस भीतर घुसल त अंजली के लाश पंखा से लटकल मिलल. कमरा में कवनो सुसाइड नोट नइखे मिलल बाकिर पुलिस के लागत बा कि ई खुदकुशी के केस ह काहे कि कमरा में अइसन कुछ नइखे मिलल जवना से दोसर अनेसा कइल जा सके.


सोनिया के भोज में मंगल का दिने जुटीहें विपक्षी नेता – टटका खबर\nसोनिया के भोज में मंगल का दिने जुटीहें विपक्षी नेता\nनयी दिल्ली, 12 मार्च (वार्ता). कांग्रेस के अध्यक्षा रहल आ संयुक्त प्रगतिशील गठबंधन के प्रमुख सोनिया गांधी काल्हु मंगल का दिने दिल्ली में विपक्षी गोलन के नेता लोग ला रात्रि भोज दे रहल बाड़ी. एह भोज का बहाने मौदी आ भाजपा विरोधी दोलन के एकजुत करावे के कोशिश करीहें सोनिया.\nबतावल जात बा कि एह भोत में यूपीए में रहल सगरी गोल के नेवता भेजल गइल बा. हो सकेला कि तेलुगु देशमो के नेवता भेजाव. ओने इहो सुना में आवत बा कि ममता बनर्जी एह भोज में शआमिल होखे ना अइहें बाकिर अपना गोल के दू गो नेता लोग के भेजीहें.\nद्रविड मुन्नेत्र कषगम के नेता एम के स्टालिनो के नेवता भेजाइल बा बाकिर उहो नइखन आवत. उनुको तरफ से उनुका गोल के राज्यसभा सांसद कनिमोझी शामिल होखीहें. राष्ट्रीय जनता दल के नेता तेजस्वी यादव भोज में शामिल रहीहें. नेवता बिहार के मुख्यमंत्री रहल जीतन राम मांझीओ के भेजल गइल बा जे हालही में राजग छोड़ के राजद गठबन्हन में शामिल भइल बाड़ें.\nसोनिया के भोज


एगो नया भोजपुरी चैनल हमनी भोजपुरिया – Anjoria\nJan 13, 2011 टीवी चैनल, भोजपुरी, हमनी भोजपुरिया\nभोजपुरी के बढ़त लोकप्रियता देखत एह भाषा में चैनलो के संख्या बढ़े लागल बा. महुआ टीवी, संगीत भोजपुरी, मैजिक टीवी, हमार टीवी, का बाद अब हमनी भोजपुरिया नाम के टीवी चैनल के शुरुआत होखे जा रहल बा. हमनी भोजपुरिया के चलावे वाली कंपनी एचवी इन्टरटेनमेंट प्रा॰लि॰ के जीएम संजय कुमार का हवाले से ओकर मुख्य जनसंपर्क अधिकारी रंजन सिन्हा खबर दिहले बाड़न कि एह चैनल के शुरुआत जल्दिये होखे जा रहल बा. चैनल के खासियत बतावत कहल गइल बा कि चैनल का कार्यक्रम में भोजपुरिया माटी के खूशबू रही आ भोजपुरी सभ्यता संस्कृति के बाति होखी बालीवुड के तड़का मरला बिना. चैनल के कोशिश बा कि एकर कार्यक्रम स्थानीय कलाकारन से तइयार करावल जाव आ एही दिशाईं ओकर काम चल रहल बा. अधिकतर कार्यक्रम के शूटिंग बिहारे में करावल गइल बा.\nचैनल के सूचना में बतावल गइल बा कि ओकरा कार्यक्रम के निर्माण में अपूर्वा फिल्म्स के संजय सिन्हा आ मोनिका सिन्हा समेत राजेश राज, उमेश सिंह, धीरज कुमार, महेन्द्र कुमार, मिली श्रीवास्तव, कुन्दन किशोर, डॉलर पटेल, साहिल मिश्रा, अर्जुन सिंह, राकेश भदौरिया, विनोद कुमार, अनिकेत मिश्रा वगैरह निर्माता निर्देशक लोग के जोड़ल गइल बा.\nबाकिर सूचना में अबहीं एकर संकेत नइखे दिहल गइल कि चैनल के वितरण कवना माध्यम से होखी. अबहीं ले बहुते डिश टीवी सेवा में भोजपुरी के बाकी चैनल शामिल नइखीं हो पावल सँ. महुआ चैनल बिग टीवी आ टाटा स्काई के ग्राहकन खातिर उपलब्ध बा जवना चलते ओकर दर्शक सुविधा से चैनल देख पावेलें. एहू पर ध्यान दिहल जरुरी बा काहे कि अखबार निकालल ओतना मुश्किल काम ना ह जतना मुश्किल ओह अखबार के वितरण व्यवस्था बनावल. नया नया मुर्गा के सगरी वितरक हलाल करे में जुट जालें आ पुरनका अखबारो नयका खातिर मुश्किल पैदा करेलें.


निरहुआ इंटरटेनमेंट के औलाद – Anjoria\nभोजपुरी सिनेमा के बदनाम कइल जाला दुअर्थी डायलाग आ फूहड़पन खातिर. अलग बाति बा कि ओहसे बेसी फूहड़पन हिन्दी सिनेमा में देखे के मिल जाई. अब भोजपुरी सिनेमा का बारे में फइलावल झूठ के तूड़े खातिर आ समाज के संभ्रांत वर्ग तक भोजपुरी सिनेमा के चहुँपावे खातिर निरहुआ इंटरटेनमेंट एगो संपूर्ण पारिवारिक फिल्म “औलाद” ले के आ रहल बा. भोजपुरी सिनेमा के पचासवाँ साल में दर्शकन खातिर ई एगो तोहफा से कम नइखे जवना में दर्शक आम घर परिवार के कहानी देख पइहे. हर वर्ग के दर्शकन खातिर एह फिल्म में भरपूर मनोरंजन मिले वाला बा. मधुर गीत संगीत, शानदार एक्शन दमदार कहानी, आ बेहतरीन अदाकारी के संगम बावे एह फिल्म में जवना के निर्देशन असलम शेख कइले बाड़े.\n“औलाद” के कलाकारन में दिनेश लाल यादव निरहुआ, प्रवेश लाल यादव. पाखी हेगडे, शुभी शर्मा, अवधेश मिश्रा, मनोज टाईगर, गोपाल राय, संजय पाण्डेय, एयाज खान, संतोष श्रीवास्तव, अनिल यादव, तेज सिंह, हीरा यादव, ए के राज, पूनम पाण्डेय, आ किरण यादव के नाम शामिल बा. कहानी के के सिंह के लिखल, गीत प्यारेलाल यादव कवि जी आ श्याम देहाती के, संगीत राजेश रजनीश के, छायांकन अकरम खान के आ संपादन जितेन्द्र सिंह जीतू के बा.\nफिल्म के शूटिंग आजमगढ़ के मनोरम लोकेशन पर भइल बा आ अब पोस्ट प्रोडक्शन के काम चल रहल बा.\nAulad of Nirahua Entertainment


अगिला साल से छोटका नौकरियन ला इंटरव्यू ना होखी – टटका खबर\nपीएम मोदी काल्हु अतवार का दिने अपना मन का बात में बतवलन कि पहली जनवरी से छोटका बहालियन में इंटरव्यू के सिस्टम खतम क दीहल जाई. केन्द्र सरकार के लागत बा कि इंटरव्यू का चलते बहाली में बदहाली आ बेईमानी के बोलबाला रहेला जबकि एह पदन खातिर इंटरव्यू के जरूरत ना होखे के चाहीं. सीधे ओह लोग के पिछला इम्तिहान में मिलल नंबर का आधार पर बहाली होखला से गलत तरीका से बहाली होखल बंद हो जाई. बाकिर एह एलान से सबले बेसी परेशान बाड़ें बिहार के महागठबन्हन के नेता. ई लोग चुनाव आयोग से एकर शिकायत करे के बात कहत बा काहे कि एह एलान से बिहार के बेरोजगार मतदाता के आशा जाग जाई रोजगार मिले के.\nTags: इंटरव्यू, पीएम मोदी, बहाली, महागठबन्हन\nMore Stories From रोजी-रोजगार


बिहार में दलबदल – टटका खबर\nरामविलास पासवान के पार्टी के तीनो विधान पार्षद, राजेन्द्र राय, राजू यादव, आ मोहम्मद इसराइल राइन, अउर झारखंड मुक्ति मोर्चा के इकलौता विधायक सुमित कुमार सिहं काल्हु जदयू के प्रदेश अध्यक्ष वशिष्ठ नारायण सिंह आ ग्रामीण कार्यमंत्री भीम सिंह का मौजूदगी में जदयू में शामिल हो गइले. वशिष्ठ नारायण सिंह कहले कि अब एह लोग का अइला का बाद नीतीश का अगुआई में बिहार के विकास के गति अउरी तेज होखी.\nपता ना कतना तेज विकास कइले रहल ई लोग अपना पुरनका पार्टी में.\nयूपीओ में बसपा के एगो विधायक शेर बहादुर सिंह काल्हु सपा में शामिल हो गइले. शेर बहादुर अम्बेडकर नगर जिला के जलालपुर विधानसभा सीट से विधायक बाड़े. बाकिर चूंकि अकेला चना भाँड़ ना फोड़े से विधानसभा में उनका बसपे में रहे के मजबूरी बा ना त विधायकी छोड़े के पड़ जाई. हो सकेला कि अगिला चुनाव में उनुका बसपा के टिकट मिले के उमेद ना रहल होई.


पहिला चरण में भोट खातिर जोश लेकिन होश ना, का होई दोसरा चरण में? - द हिन्द मीडिया\nकामता चा कहले, ई तs गजबे हो गइल. पहिले तs बूझात रहे कि लोग कोरोना के डरे भोट देवे कमे निकलिहें, लेकिन जोश तs अकाश छुअले बा. दुपहरिया होत होत तs लोग के लाइन अउर लमहर हो गइल. बक्सर में तीन बजे ले 51 परसेंट भोट पड़ गइल रहे. बांका के कटोरियी अउर बोध गया में तs 53 परसेंट लोग भोट दे देले रहन. भोटर में जोश तs लउकल लेकिन होश ना लउकल. महामारी के लेके कइअक गो नियम बनावल गइल रहे लेकिन ओकर कही पालन भइल कहीं ना भइल. केतना जगे दस्ताना बूथे भिरी फेंक दिहल गइल. केतना जगे लोग सट-सट के लाइन में खाड़ा रहन लोग.नियन के पालन करावे वला केहू ना रहे. जहां जइसन बेबस्था रहे वइसन भोट भइल. पहिला चरण के चुनाव से बुझाता कि लोग अबकी भोटिंग खातिर मन बनवे बाड़े. कोरोना के नियन के चाहे जवन हाल रहे लेकिन भीड़ जुटी जरूर. नसलाइट एरिया में भी निमने से भोट पर गइल. चैनपुर, कुटम्बा, नबीनगर अउर रफीगंज में तs तीन बचे ले भोट खतमो हो गइल. बड़हरा, गोह, टेकारी में मारमपिटी भइल. कामता चा बोलते रहन की भोला चा टोकले, आज तs नरेनदर मोदी अउर राहुलो गांधी के नू पोरगराम बा, दूसरा चरण में का होई?


घाघरा – टटका खबर\nघाघरा के पानी बढ़ला का चलते कम्हारिया घाट एप्रोच रोढ कटवा दिहलसि प्रसासन\nउफनाइल घाघरा के दबाव से बघाड़ आ चकरहट गाँवन प आइल खतरा देख प्रशासन एप्रोच रोडकटवा दिहलसि. एह खातिर गाँव वाले अतवार का राते से कम्हरिया घाट एप्रोच पर जमल रहले. प्रशासन के फैसला से लोग के राहत मिल गइल. एह बीच बड़हलगंज इलाका मे राप्ती नदी के पानी सूबेदानगर माझा आ मैभरा-जगदीशपुर रोड पर\nखतरा के निशान का उपर बहत बिया गंगा बलिया में\nगंगा नदी बलिया में खतरा का निशान का उपर बहल शुरू क दिहले बिया जवना चलते खाल इलाकन में पानी घुस गइल बा. बलिया शहरो के खाल इलाका पानी में डूबल जात बा. गंगा के उफनइला से घाघरो नदी के पानी चढ़े लागल बा. टोंसो नदी के पानी पिपरा घाट पर खतरा के निशान छुए\nदेवरिया में घाघरा आ गोर्रा नदी उफान पर\nदेवरिया में घाघरा आ गोर्रा नदियन के उफान थमे के नाम नइखे लेत/ बियफे का दिने घाघरा के पानी पाॅच से॰मी॰ उपर चढ़ल पानी का दबाव से परसिया के पुल भस गइल. ओने गोर्रा नदी नारायणपुर गाँव लीले ला बेयाकुल लूकत बिया. कछार इलाका से गुजरे वाला गोर्रा नदी हर बाढ़ में कहर बरपावेले बाकिर\nबलिया में बाढ़ से तबाही\nपिछला दू दिन ले थिर रहल गंगा फेरू आपन रूप धरे लागल बाड़ी आ पानी के स्तर उठे लागल बा. बलिया शहर के निचला इलाकन में बाढ़ के पानी पसर गइल बा. घाघरा के कटान बदस्तूर जारी बा आ सिकन्दरपुर इलाका के सीसोटार, लीलकर आ खरीद दियारा में हालात बिगड़ल जात बा. घाघरा अब छपिया\nघाघरा बेकाबू होके मैदानी इलाका में पसरे लागल\nपिछला दू दिन से बलिया में घाघरा नदी के पानी बढ़ले जात बा आ हर घंटा एहमें अढ़ाई सेंटीमीटर के बढ़ोतरी हो रहल बा. एहसे घाघरा के पानी मैदानी इलाकन में पसरे लागल बा. बिल्थरारोड तहसील के टंगुनिया गांव से लिहले गुलौरा ले टीएस बंधा पर पानी के दबाव बढ़ गइल बा बाकिर प्रशासन एह


वीर विशाल – Anjoria\nNovember 20, 2014 Editor कहानी, साहित्य 0\nएगो छोटहन गांव में दीपक अपना धर्मपत्नी सुरभी आ एगो 14 बरीस के बेटा विशाल के साथे रहत रहले. दीपक के कतही नोकरी ना लागल रहे. एहसे ऊ अपना परिवार के जीविका खातिर एगो ठिकेदार का लगे मजदुरी करत रहले. दिन भर मजदुरी कइला से जे थोड बहुत पइसा मिलत रहे ओहसे उनकर परिवार चलावे में दिक्कत होत रहे. जेहसे उनकर पत्नी सुरभि गॉव के नियरे बाजार में भाड़ा प एगो दुकान लेके सिलाई के काम करत रहली. दुनो के मेहनत से तीन लोगन के जिनिगी बड़ही सुखमय कटे लागल. दीपक के बेटा विशाल बड़ होनहार, तेज अऊर अपना मांई के हर बात माने वाला दुलारा बेटा रहले. ऊ अपना माई से बहुत प्यार करत रहले. माई के हर दुख तकलीफ अपन दुख तकलीफ समझत रहले. माई के काम से आवते अपना माई के सेवा में लाग जात रहन. मजाल रहे कि केहू कुछ विशाल के बोल दे. भूल से अगर केहू बोली दिहलस त ओकर खैरियत नइखे. विशाल के तरफ से उनकर माई सुरभि जे खाड़ हो जात रही.\nआजु उहे सुरभि अपना पति के साथे अपना बेटा के मरणोपरान्त राष्ट्रपति से पुरस्कार लेवे खातिर राजपथ दिल्ली गइल बाडी. ऊ कुछ अऊर लोगन के साथ पुरस्कार लेवे खातिर बइठावल गइल रहलन. वोहिजा बइठल-बइठल दुनो बेकत अपना बारी के राह देखत रहे लोग आ मन ही मन सोचत रहे कि एह पल के कइसे इयाद कइल जाई. जे ऊ लोगन के जिअते जिनिगी सम्भव ना रहे तवन उनकर बेटा विशाल अपना मरला के बाद कर दिहले रहन. ऊ लोगन के अपना जिनिगी में कबहिओ राष्ट्रपति से भेट होखे वाला ना रहे अउर आजु उनका से ई लोगन के पुरस्कार मिले वाला रहे. कुरसी पऽ बइठल-बइठल सुरभि अपना बेटा के ईयाद में डुबत चलल जात रही कि घटना कइसे घटल आ उनकर बेटा कइसे उनका के छोड़ि के चलि गइल. घटना के दिन सबेरे-सबेरे विशाल…………\n‘माई, हम पढें जात बानी.’\n‘ठीक बा, जा बेटा इयाद रखिह कि हमनी के अगर आवे में देर होई त तू शांति से घर में रहीह आ खाना खा लिहऽ.’ अपना बेटा विशाल के समझावत सुरभि, स्कुल खातिर दुपहरिया के खाना के बक्सा विशाल के पकड़ा दिहली आ विशाल अपना किताब के बस्ता के साथ खाना के बक्सा लेके अपना स्कुल चल दिहले. ओकरा बाद दीपक……\n‘अरे सुनतारू हो, विशाल के कुछ पइसा ना दे देलुहा, जेहसे हमनी के आवे में देर होई त कुछ कीन के खा लिही.’\n‘अरे,रउआ काहें चिल्लात बानी. विशाल के हम पइसा दे देले बानी. चली जल्दि अपना काम पऽ निकली जा.’\nदीपक आ सुरभि बतिआवते अपना-अपना काम प चलि गइल लोग. राति के समय करीब 08:00 बजे दीपक आ सुरभि दुनो बेकत बस से उतरि के घरे चलल आवत रहन. दोसरा ओरि विशाल अपना घर के आगे अपना दोस्त लोगन के साथ खेलत रहन. जईसहीं दीपक, सुरभी अपना घर से कुछ दुरी प रहे लोग, तसही दुगो बदमाश अपना मोटरसाईकिल प सवार होके ई लोग के करीब अइलन आ अचके में सुरभि के गर्दन से सोना के सिकरी नोचि के भागे लगलन. एह प सुरभी जोर से चिलईली..चोर……………चोर…………\nअपना घर के आगेे खेलत विशाल अपना माई के आवाज सुनिके बिना कुछ सोचले समझले मोटरसाईकिल से भागत बदमाशन के रोक दिहले. मोटरसाईकिल से भागत बदमाश विशाल के चंगुल से छोडावे के बड़ी कोशिश कइलन बाकी विशाल उ लोग के ना छोडले. तब मोटरसाईकिल चलावत बदमाश पीछे बइठल अपना साथी सेे कुछ इशारा कइलसि. ओकरा बाद ऊ बदमाश विशाल के छाती, हाथ आ गोड प पिस्तउल से तीन गोली मार दिहलसि जेहसे विशाल के पकड ढीला हो गइल आ दुनो बदमाश भाग गइले. बाद में सुरभि आ दीपक खून से लथपथाइल विशाल के ईलाज करावे खातिर असपताल ले गइले जहवाँ डाक्टर लोग विशाल के मरल बता दिहले.\nसुरभि ओहि घटना के सोचत कुरसी पऽ बइठल आकाश में कही अपना विर बहादुर बेटा के निहारत रही तबही उद्घोषक विशाल के नाम लेके आवाज दिहले. ओकरा बाद फउज के दुगो गबरू जवान दीपक,सुरभि का लगे आ के दुनो के अपना साथे पुरस्कार लेवे खातिर राष्ट्रपति के लगे ले जाये लगले. जइसे- जइसे सुरभि अपना गोड आगे बढावत रही वइसे-वइसे उनकर छाती ममता के दरद बरदाश्त करत रहे. उनका कान में उद्घोषक के आवाज गूंजत रहे कि, ‘निःसंदेह वीरता का अनुकरणीय और सराहनीय परिचय देते हुए चौदह वर्ष की आयु में विशाल नाम के किशोर ने अपनी माँ की रक्षा करने में अपने प्राण की परवाह किये बिना उन बदमाशों से भिड़ गया. धन्य है विशाल के माता पिता जो वीर विशाल जैसा बेटा पाये.’\nअतना सुनेके रहे कि सुरभि के छाती चित्कार कर उठल आ उनका छाती में दबल ममता जागि गइल आ उनका छाती से एक हाली फेरू नौ साल बाद अपना वीर दुलारा बेटा विशाल खातिर अमृत के धार छलक पड़ल. सुरभि कवनो लेखा आपना छाती पर काबू पावत अपना पति के साथे पुरस्कार खातिर बनल मंच प जा के काँपत हाथ से राष्ट्रपति महोदय से अपना बेटा के मरणोपरान्त पुरस्कार लिहली.


“निगाहे नागिन” के शूटिंग पूरा भइल – Anjoria\nAug 30, 2014 निगाहे नागिन, रिंकू घोष\nअभिनेत्री रिंकू घोष के भोजपुरी फिलिम ‘निग़ाहें नागिन’ के शूटिंग पिछला दिने बिहार के सीतामढी में पूरा हो गइल. एह फिलिम में रिंकू घोष नागिन के भूमिका में बाड़ी.\nपारिवारिक आ रीति रिवाजन पर बनल एह फिलिम के निर्देशन शाहिल सन्नी कइले बाड़न. फिलिम के तेरहो गाना दर्शकन के भरपूर मनोरंजन देबे लायक फिलिमवल गइल बा.\nएह फिलिम का जरिए सेभ द टाइगर का तर्ज प साँप बचाओ अभियान प जोर दिहल गइल बा. देखावल गइल बा कि साँपन के मार के ओकरा प्रजातियन के बिलवावल मत जाय. प्राकृतिक संतुलन बनवले राखे खातिर साँपो के ओतने जरूरत बा.\nए ९ फिल्म्स प्रोडक्शन के बैनर में निर्माता वीरेंद्र आर.सिंह अउर उपेन्द्र आर.सिंह के एह फिलिम के गीत फणिन्द्र राव, संगीत शाहिल सन्नी, आ नृत्य निर्देशम कु.प्रीतम कइले बाड़ी.\nमुख्य कलाकार रिंकू घोष, देवेन्द्र सिंह, श्याम लाल यादव, महक शर्मा, पल्लवी कोली, रीतु पाण्डेय, आज़ाद गुप्ता, हरिद्वार ठाकुर, आरिफ हुसैन, प्रिया शर्मा, कोमल मिश्रा, पूर्णिला राय चौधरी, आ मनोज टाइगर बाड़े.


देश दुनिया के खबर (अतवार,6सितंबर 2015) – टटका खबर\nआजु पीएम मोदी फरीदाबाद मेट्रो के उद्घाटन करे मेट्रोवए से फरीदाबाद चहुँपलन आ एकर उद्घाटन कइलन. अब दिल्ली फरीदाबाद का बीच मेट्रो से आवाजाही होखे लागी जवना से फरीदाबाद के विकास बहुते तेज हो जाई.\nइंदिरा गाँधी सरकार का दौरान सैनिकन के मिले वाला एक रैंक एक पेंशन के बंद कर दीहल गइल रहुवे आ चालीस बरीस से सैनिक एकरा खातिर मांग करत रहले. बाकिर मसला अतना अझुरा दिहले रहुवे कांग्रेस सरकार कि ओकरा बाद बनल अनेके गैर कांग्रेसी सरकार का राजो में एकरा के दुबारा लागू ना कइल जा सकल. बाजपेई सरकार का दौरान एह मसला के हल ना निकालल जा सकल. अपना शासन काल का आखिरी समय में यूपीए सरकारो एकर मसला सझुरा ना सकल. आ अब अपना शासन के पन्द्रह महीना भितरे मोदी सरकार एह मसला के हल निकाल दिहलसि जवना से सैनिक रहल लोगन मेें खुशी के लहर आ गइल बा. ओह लोग खातिर अबकी के जन्माष्टमी यादगार बन गइल काहेंं कि एही दिने केंद्र सरकार ओह लोग खातिर वन रैंक वन पेंशन के एलान कर दिहलसि. बाकिर आआपा गोल से जुड़ल सतबीर सिंह जानबूझ के एह मसला के फेरू अझुरावे का फेर में बाड़ें. मीडिया आ कांग्रेसी गोलो मामला अझुरावे के कोशिश मेें बाड़े बाकिर आम सैनिक परिवार एह एलान से खुश बाड़ें आ दिल्ली के जंतर मंतर पर चलत अनशन खतम कर दीहल गइल बा.\nयूपी के मैनपुरी में आजु एगो जनसभा में सपा मुखिया मुलायम सिंह यादव आ उनकर बेटा यूपी के मुख्यमंत्री अखिलेश यादव का बीच के नौटंकी देखे के मिलल. मंचे पर अपना बेटा आ यूपी के मुख्यमंत्री के क्लास लेत मुलायम सिंह यादव कहलन कि मैनपुरी के सैनिक स्कूल के भवन आठ महीना का भीतर बन जाए के चाहीं आ अखिलेश आज्ञाकारी बेटा का तरह तुरत एकरा के मान लिहलन. बिहार विधानसभा चुनाव खातिर बनल महागठबन्हन से अलगा हो चुकल मुलायम सिंह यादव के कहना रहे कि कांग्रेस के वजूद अब खतम हो गइल बा. पार्टी एकदम गर्त में चल गइल बिया. कांग्रेसे के गलती का चलते भाजपा सत्ता में आ गइल.\nभारत आ पाकिस्तान रेंजर्स के बइठक9से 13 सितंबर ले चले वाला बा जवना में दुनू देश का सिवान पर आए दिन होखे वाला हमला, घुसपैठ, तस्करी वगैरह पर बात होखे के उमेद बा. एह बातचीत खातिर पाकिस्तान रेंजर्स के महानिदेशक मेजर जनरल उमर फारूक बुरकी के अगुवई में 16 सदस्य के टीम अटारी-वाघा सीमा से भारत आवे वाला बा.\nकांग्रेसो के अब लागत बा कि ओकर उपाध्यक्ष राहुल गाँधी अबहीं एह लायक नइखन भइल कि उनुका के गोल के अध्यक्ष बना दीहल जाव. एह चलते 8 सितंबर के होखे जा रहल कांग्रेस कार्यसमिति के बइठक में फेरू एक साल खातिर सोनिये गांधी के अध्यक्ष बनवले राखे के फैसला हो सकेला. वइसे कहल इहे जात बा कि अबहीं राहुल एह जिम्मा के लेबे ला तइयार नइखन आ कांग्रेस में दोसरा केहू के अतना औकाते नइखे कि ओकरा के अध्यक्ष बनावल जाए.\nपता ना साँच की झूठ बाकिर भोजपुरी के नामचीन सितारन में से एगो पवन सिंह अपना अपहरण के कोशिश होखे के बात कहले बाड़न. कहलन कि लखनऊ से बस्ती जाए का राह में उनुका के जबरिया दोसरा गाड़ी में बइठा के ले जात रहलें सँ किडनैपर बाकिर राह में पड़ल एगो बाजार में गाड़ी धीमे भइल त ऊ कूद के भाग निकललन.\nश्रीलंका के प्रधानमंत्री रानिल विक्रमसिंघे अपना पहिलका विदेश दौरा पर 14 सितंबर का दिने भारत अइहें. तीन दिन के एह यात्रा का दौरान उनकर मुलाकात विदेश मंत्री सुषमा स्वराज आ पीएम मोदी से होखे वाला बा. राष्ट्रपति प्रणव मुखर्जीओ से भेंग करीहें रानिल विक्रमसिंघे. इनका पहिले श्रीलका के राष्ट्रपति मैत्रीपाला सिरिसेनो जनवरी में राष्ट्रपति चुनइला का बाद सबसे पहिले हिन्दुस्ताने आइल रहलें.\n68 साल के कांग्रेसी नेता दिग्विजय सिंह 44 बरीस के टीवी एंकर अमृता राय से शादी कर लिहलन. दुनू जने एह शादी के सकार लिहले बाड़े. एह घरी दुनू जने विदेश गइल बाड़ें. अमृता राय के ई दुसरका बिआह हवे.\nपटेल आरक्षण खातिर खबर में आइल हार्दिक पटेल के कहना बा कि हर हाल में 13 सितंबर का दिने ऊ उल्टा दांडी मार्च निकलिहें.\nदेश भर के हजारों पीएचडी डिग्रीवाले यूजीसी आ केंद्र सरकार का खिलाफ सोमार का दिने दिल्ली में प्रदर्शन करीहें. एह लोग के कहना बा कि एह लोग के पीएचडी खातिर पंजीयन भ गइला का बाद 2009 में नया नियम बना के एह लोग के ना-लायक मान लीहल गइल. जबकि नियम बनला का बाद पंजीयन करावे वालने पर ओह नियम के लागू होखे के चाहीं. मोदी सरकार के हालत खेत खइलसि गदहा, मार खइसलि जोलहा वाला कहाउत जइसन हो गइल बा. कांंग्रेस सरकार के गलती सझुरावहीं में ओकर पसीना छूटत बा आ कांग्रेस अपना तरफ से कवनो मौका बांव नइखे जाए देत मोदी सरकार के राह मुश्किल बनवला से.\nइन्कम टैक्स विभाग के कहना बा कि अगर रउरा लगे कवनो ब्लैकलिस्टेढ करिया कमाई करे वाला के धन-संपति भा कारोबार के जानकारी बा जवना से ओकरा खिलाफ मामिला साबित हो सके त रउरा के पन्द्रह लाख रुपिया ले इनाम में दीहल जा सकेला. इनाम कम से कम ओकरा करिया कमाई के दस फीसदी के बरोबर होखी. बाकिर राउर नाम बतावल जा सकेला एकर धियान राखब.\nबिहार सरकार विधानसभा चुनाव करावे खातिर यूपी सरकार से साठ गो घोड़ा आ घुड़सवार मंगले रहुवे बाकिर यूपी सरकार मना कर दिहले बिया. काहे कि ओहिजे पंचायत चुनाव होखे वाला बा.\nएह सेक्शन खातिर दू मेगावाट बिजली सौर उर्जा से बनावल जाई. लगभग 14 किलोमीटर लमहर बदरपुर-फरीदाबाद मेट्रो लाईन पर9गो स्‍टेशन बनावल गइल बा आ रोजाना करीब दू लाख लोग एह मेट्रो से सफर कइल करीहें.\nभारत के नयका संचार उपग्रह जी-सैट-6 के ओकरा कक्षा में सफलता से स्‍थापित क दीहल गइल अतवार का सबेरे. एकरा के पिछला 27 तारीख के छोड़ल गइल रहुवे श्रीहरिकोटा से. ई उपग्रह नौ बरीस ले काम करी.\nहिन्दू उत्सवन मे अदालती दखल बढ़त गइला का चलते बम्‍बई के दही हांडी एह साल बहुते उदास रहल. हालांकि सगरी अदालती बन्धन मानत कुछ जगहा एकरा के मनावल गइल. कुछ जगहा एह दौरान कुछ प्रतिभागी घवाहिल हो गइलें आ एगो के मौतो होखे के खबर बा.\nआस्ट्रेलिया के आलराउंडर शेन वाटसन अतवार का दिने टेस्ट क्रिकेट से संन्यास ले लिहलन. 34 साल के वॉटसन आपन आखिरी टेस्ट मैच एह साल इंग्लैंड के खिलाफ एशेज सीरीज के दौरान कार्डिफ में खेलले रहुवन. अपना कैरियर में वाटसन आस्ट्रेलिया का तरफ से खेलत 59 टेस्ट मैचन में 3731 रन बनवलें आ 75 गो विकेट चटकवलें. एगो टेस्ट अउर नौ गो एकदिना में कप्तानिओ कइलन.\nबसपा सुप्रीमो मायावती के कहना बा कि एक रैंक एक पेंशन वाला फैसला बिहार चुनाव के नजर में राख के लीहल गइल बा आ एकरा के आधा अधूरा मन से कइल गइल बा.


जमानिया – टटका खबर\nकालेज दाखिला खातिर माहौल गरमाइल\nगाजीपुर के टाउन पीजी कालेज मे दाखिला मे होखत गड़बड़ियन का खिलाफ विद्यार्थी धरना प बइठल बाड़े. जमानिया हिन्दू पीजी कालेज मे सीट बढ़ावे के माँग होखत बा. एह खातिर विद्यार्थी कार्यालय प ताला लगा के धरना देत सड़को जाम कइलन. प्राचार्य से बातचीत का बावजूद मामिला के हल ना निकल पावल.\nगाजीपुर का जमानिया आ पुरैना मे कटान तेज\nगंगा नदी के पानी मे लगातार गिरावट का बावजूद कई जगहा कटान रुकल नइखे. जमानिया आ पुरैना मे कटान बहुते तेजी से होखत बा. कटान रोके खातिर जवन बोरा डालल जात बा तवनन मे बालू का जगहा माटी भर के फेंकात देखि गाजीपुर के एडीएम भड़क गइले. बाकिर बालू आइल होखे तब नू भराव!.


Happy Birthday Pawan Singh Life Cotroversy And career in bhojpuri - Tech Review Anand\nHappy Birthday Pawan Singh Life Cotroversy And career in bhojpuri\nभोजपुरी गायक आ अभिनेता पवन सिंह आज देश दुनिया में कवनो पहचान के मोहताज नइखन. उनके अब खाली भोजपुरी दर्शक ना बल्कि भारत के दोसरा भाषा के दर्शक वर्ग भी जाने लागल बा. वजह कई गो बा, बाकिर पवन सिंह के प्रसिद्धि पीछे के कई साल से लगातार बढ़ रहल बा अउरी ओहमें उठान जारी बा. आज5जनवरी के उनके जन्मदिन ह. जानी उनके जीवन में संघर्ष से सफलता अउरी विवादन से रिश्ता के कथा –\nपवन सिंह के जिनगी आ करियर में जेतने सफलता मिलल बा, ओही हिसाब से विवाद से भी उनके नाता रहल बा. इहो कहल जा सकेला कि पवन के जिनगी में सक्सेस आ कंट्रोवर्सी एकही सिक्का के दू गो पहलू बा. कबो हेड आवेला त कबो टेल आ उनका से चोली दामन वाला साथ बनल रहेला. जइसे फिलहाल के बात करीं त पवन सिंह हिन्दी इंडस्ट्री में भी आपन पहुँच बढ़ा रहल बाड़ें अउरी उहाँ के संगीत उद्योग के पवन बिकाऊ स्टार लउक रहल बाड़ें, एही से सभे उनके लपके खातिर कोशिश में लागल बा. जेकर नतीजा बा कि पवन सिंह के कई गो हिन्दी आ हिन्दी भोजपुरी मिक्स गाना डिजिटल प्लेटफ़ॉर्म पर रिलीज हो रहल बा. पवन भोजपुरी के सुपरस्टार भी हवें, एहीसे उनके फेस वैल्यू के भी इस्तेमाल म्यूजिक विडिओ में हो रहल बा. कहे के माने संगीत निर्माता लोग खातिर पवन दुनू हाथ में लड्डू वाला कलाकार साबित हो रहल बाड़ें.\nएकरा साथहीं विवाद से भी उनकर चोली दामन के साथ बा जइसे कि आजकल सोशल मीडिया पर पवन अउरी खेसारी के बयानबाजी पर चर्चा हो रहल बा. पवन कादो एगो स्टेज शो के दौरान कहलें कि “झमकवला से केहू पवन सिंह ना बन जाई, पवन सिंह बने खातिर दू जनम लेबे के पड़ी.” हालांकि पवन के सुर आ आवाज के मिठास के बात कइल जाव त युवा लोग में उहे अभी सर्वोत्तम बाड़ें बाकिर अगर सम्पूर्ण पैकेज के बात कहल जाव त ई बयान आत्माभिमान में कहल बुझाता. खैर, एकरा जवाब में कई लोग के बयान आवे लागल बा. रितेश पाण्डेय, निरहुआ अउरी मनोज तिवारी के भी बयान आइल बा, सभे आपन आपन बात कह रहल बा. कहे के माने बा कि भोजपुरिया दुनिया में आपुसे माथ – लड़व्वल होला. दोसरा के कुछ कहे के कहाँ मौका दिआला.\nखैर, पवन सिंह भोजपुरी संगीत में आपन निमन भा बाउर योगदान त बड़हन देहले बाड़ें. उनके पहिला एल्बम 1997 में रिलीज भइल रहे जब उ 11 साल के रहलें. एल्बम के नाम रहे ‘ओढ़निया वाली’. पवन सिंह के नाम हालांकि 2003 आ 2004 के आस पास से होखे लागल. बाकिर उनके असली सफलता मिलल “कमरिया करे लपा लप लोलीपॉप लागेलू. ई गाना तब भी बहुत हिट भइल रहे आ अब भी खूब चलेला. कहे के माने भोजपुरिया होखे भा दक्षिण भारतीय, ई गाना के बीट्स अउरी रीदम के चलते नाचे के बेरा जरूर ई गाना बजावेला. रउआ अक्सर कवनो फंक्शन, शादी बियाह में ई गाना बाजत सुन सकीलें. ई गाना से पहिले भी उनके कई गो हिट गीत आइल रहे जवन पवन के हिट आ लोकप्रिय बना देहले रहे बाकिर उनके प्रसिद्धि भोजपुरिया पट्टी में ही सीमित रहे. लोलीपॉप उनके दूर ले पहुँचवलस. फेर जब डिजिटल के दौर आइल त सीडी कैसेट के जमाना में रिलीज भइल ई गीत दुबारा से वायरल होखे लागल आ एकर हिन्दी, अंग्रेजी के अलावा कई गो भाषा में कवर सॉन्ग भी बनल.\nपवन सिंह के फिल्मन में पदार्पण भइल 2007 के फिल्म ‘रंगली चुनरिया तोहरे नाम’ से. एह फिल्म में पवन सिंह, सुदीप पाण्डेय के साथे सहायक भूमिका में रहलें. एह फिल्म में प्रसिद्ध हिन्दी फिल्म अभिनेता संजय मिश्रा भी काम कइलें. 2008 में पवन सिंह फिल्म ‘भोजपुरिया दरोगा’ में फेर सुदीप पाण्डेय के साथे अइलें. एकरा बाद उनके फिल्म आइल ‘प्रतिज्ञा’. एहमें उनके साथे तब नया नया स्टार बनल गायक निरहुआ भी मुख्य भूमिका में रहलें. ई फिल्म पवन सिंह के स्थापित करे वाला फिल्म रहे. वजह रहे कि ई फिल्म अपना संगीत अउरी प्रेम कथा के चलते सिनेमाघर में खूब चलल. तब भोजपुरी के दौर चलत रहे अउरी पवन के एल्बम के दुनिया में लोकप्रियता त रहबे कइल. एकरा बाद उनके लीड रोल वाला फिल्म मिले लगली सन. मोनालिसा एक साल पहिले ही भोजपुरी में डैब्यू कइले रहली. उनके आ पवन के जोड़ी बनल फिल्म ‘सइयां के साथ मड़इया में’. 2009 के ई फिल्म अच्छा बिजनेस कइलस.\nफेर पवन के फिल्मन के बाढ़ आइल चालू भइल. काहें कि उनके तुरंते फिल्मन में नाम भइल रहे, दर्शक उनके चेहरा इयाद करत रहलें. अक्सर भोजपुरी में अइसन होला कि जब कवनो हीरो भा गायक चमकेला त ओकरा फिल्मन भा गीतन के बाढ़ आ जाला, चारु ओर उहे लउकेला. इहे कारण बा कि साग पात कुछु काम कइल चालू करेला आ आपन काम के स्तर गिरा देला. पवन के लगातार आवत सगरी फिल्म सफल ना भइली सन. नगदे फ्लॉप होखल भी चालू कइली सन. कारण रहे कि उनके इंडस्ट्री में पहिले से स्थापित रवि किशन, मनोज तिवारी, निरहुआ से बढ़िया टक्कर मिलत रहे. एही के चलते कुछ फिल्म व्यापार समझे वाला निर्माता निर्देशक पवन के बाकी दोसर हिट स्टार लोग के साथ लिआवल चालू कइल लोग. आ एह तरे दुनू जाना के दर्शक सिनेमाघर में आवे लगलें. बाकिर पवन धीरे धीरे आपन फिल्म ऑडियंस भी बनाइए लेहलें आ समय के साथे फिल्मी अउरी संगीत के करियर आगे बढ़त रहल.\nपवन चूंकि अपना आवाज के चलते इंडस्ट्री में अइलें एही से अबले उ संगीत से आपन नाता नइखन तूरले आ अक्सर गीत गावत रहेलें. बाकिर ई बात अलग बा कि ओ में द्विअर्थी शब्दन के भरमार भी मिलेला. अभियो उनके रोमांटिक गीतन के श्रोता हर वर्ग से बाड़ें, उ मास होखे भा क्लास ऑडियंस होखे. पवन सिंह के जन्मदिन पर उनके ढेर सारा शुभकामना!\nTags: Bhojpuri superstar pawan singh, Pawan singh, Pawan Singh Actor, Pawan singh photos\nPawan singh new song Tumsa Koi Pyaara ic coming very…\nPawan Singh release Bhojpuri version of Bollywood…\nPawan singh birthday celebration video goes viral…\nEntertainmentAkshara Singh, Bhojpuri, Bhojpuri Actor, Bhojpuri Actress, Bhojpuri Cinema, Bhojpuri Films, birthday, Career, Cotroversy, Happy, life, Monalisa, Pawan, Pawan Singh, Pawan Singh Bhojpuri Films, Pawan Singh Birthday, Pawan Singh Controversy, Pawan Singh love affairs, Pawan Singh Marriage, Pawan Singh Personal life, Pawan Singh Wife, Pawan Singh-Akshara Singh Controversy, Rani Chatterjee, Singh\nSapna Choudhary new Haryanvi Song Piliye Me Pistol released Watch VIDEO EntPKS


मंगल पाण्डे से कांप उठल रहलें अंग्रेज - धर्मेन्द्र कुमार पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome धर्मेन्द्र कुमार पाण्डेय मंगल पाण्डे Lekh मंगल पाण्डे से कांप उठल रहलें अंग्रेज - धर्मेन्द्र कुमार पाण्डेय\nमंगल पाण्डे से कांप उठल रहलें अंग्रेज - धर्मेन्द्र कुमार पाण्डेय\nदेश के पहिलका स्वतंत्रता संग्राम के सेनानी बलिया के मंगल पाण्डे के बगावत अंगरेजन के कँपा दिहले रहुवे. मंगल पाण्डेय के सैनिक कोर्ट से दू गो अंगरेज अफसरन के हत्या आ सेना से बगावत का आरोप में फाँसी के सजाय दिहल गइल. फाँसी के तारीख कोर्ट तय कइले रहे १८ अप्रेल १८५७ बाकिर उनका बगावत से डेराइल अंगरेज उनका के तय तारीख से दस दिन पहिलही चुपे चोरी फाँसी पर लटका दिहलें.\nअलगा बात बा कि उनकर ई चालबाजी कवनो कामे ना आइल. अपना प्रान के आहुति दे के मंगल पाण्डे जवन चिंगारी जरवलन तवना का आग में ईस्ट इण्डिया कंपनी के हुकूमत देखते देखत राख होखे ललागल. एह वीर बाँकुड़ा मंगल पाण्डे के जन्म, उत्तर-प्रदेश का पूर्वाचल के बागी जिला बलिया के नगवां गांव में भइल रहे. अंगरेजन का फौज के ३४वां नेटिव इन्फेण्ट्री के सिपाही का रुप में उनकर नम्बर रहुवे १४४६. बंगाल का बैरकपुर छावनी मैदान में 29 मार्च, 1857, दिन अतवार के सबेरे मंगल पाण्डे सफेद टोप, लाल रंग का बंद कोट आ पैजामा का बदले दू पोछिटा धोती पहिरले बन्दूक हाथ में लिहले आ तलवार खोंसले अपना साथियन के ललकारल शुरु कइलें, भाई लोग बैरक से बहरि निकलऽ लोग आ चलऽ हमरा साथे अंगरेजन के मार भगावे आ ओकनी के कब्जा खतम करे. मंगल पाण्डे के ललकार से चारो ओरि सनसनी फइल गइल. मैदान में आवाज सुनके लेफ्टिनेंट जनरल हृयूसन पहुंचलें आ जमादार ईश्वरी प्रसाद के हुक्म दिहले कि मंगल पाण्डेय को गिरफ्तार कर लो. बाकिर ईश्र्वरी प्रसाद जमादार अपना अंग्रेज अफसर के एह आदेश के नकार दिहलन. एही बीच घोड़ा पर सवार लेफ्टिनेंट जनरल वाफो मैदान में आ गइलन. मंगल पाण्डे वाफ के निशाना पर राख गोली दाग दिहलन. निशाना चूकल आ घोड़ा के लाग गइल. घोड़ा पर से गिरल वाफ तब मंगल पाण्डे पर गोली चलवलन बाकिर उनकरो गोली निशाना पर ना लागल. वाफ के मदद में हृयूसन आगे बढ़लन. मंगल तब उनका पर गोली दगलन आ हृयूसन ढेर हो गइलें. ओकरा बाद जोश में भरल मंगल पाण्डे अपना तलवार से वाफ के काट डललन. बाद में जब मंगल पाण्डे गिरफ्तारी से बचे खातिर अपनो के गोली मार लिहलन. बाकिर ऊ घवाहिल त भइलन बाकिर मुअलन ना. घवाहिल हालत में मंगल पाण्डे के गिरफ्तार कर लिहल गइल.\nअपना अंग्रेज अफसर के आदेश ना माने वाला जमादार ईश्वरी प्रसाद के ६ अप्रैल का दिने फांसी पर लटका दिहल गइल. घवाहिल मंगल पाण्डे पर सैनिक न्यायालय में कोर्ट मार्शल चलल आ आठ अप्रैल 1857 का दिने बैरकेपुर में उनका के फांसी पर लटका दिहल गइल. अंगरेज त साते तारीख के फाँसी पर लटका दिहल चाहत रहलें बाकिर ओह दिन कवनो जल्लाद एह काम खातिर तईयार ना भइल. अगिला दिने कलकत्ता से चार गो जल्लादन के बोला के मंगल पाण्डेय के लटका दिहल गइल. जबकि कोर्ट के आदेश १८ तारीख के फाँसी देबे के रहुवे बाकिर अंगरेज दहशत में आ गइल रहलें आ दस दिन के इन्तजार ओकनी का जोखिम भरल बुझात रहे. मंगल पाण्डे के फाँसी का बाद बैरकपुर छावनी में असंतोष पसर गइल आ डेराइल अफसर अपना बीबीयन के कोलकाता भेज दिहलें. एह फाँसी के खीस १० मई के मेरठ छावनी में फूटल आ ओहिजा के सिपाही अपना के आजाद घोषित करत दिल्ली का तरफ कूच कर दिहलन. इहे सिपाही 11 मई के दिल्लीओ के अंग्रेजी दासता से मुक्त करावत बहादुर शाह जफर के भारत के बादशाह घोषित कर दिहलें. बाद में लंदन के महारानी भारत के सत्ता ईस्ट इंडिया कम्पनी से छीन के हुकूमत के बागडोर अपना हाथे ले लिहली.\nमहारानी का शासन में अइला का बाद हिन्दुस्तान में ब्रिटिश हुकूमत के कसाई वाला घिनावन चेहरा सामने आ गइल. ओह घरी हिन्दुस्तानी आबादी के एगो बड़हन हिस्सा अंगरेजन के पाशविक अत्याचार आ कत्लेआम के शिकार भइल. आजु देश आजाद बा बाकिर आजु ले मंगल पाण्डे के शहादत के सही मूल्यांकन नइखे हो पावल. आजुओ ऊ सरकारी उपेक्षा के शिकार बाड़ें. देखल जाव देश कब एह भोजपुरिया बागी के सही सम्मान दे पावत\nअंक - 73 (29 मार्च 2016)\nPK Pathak2अप्रैल 2016 को 5:59 pm\nहमरा गर्व बा कि हम नगवा के ओ माटी में पैदा भइल बानी जवना में मंगल पांडे पैदा भइल रहुअन। आजुओ उनका नाम पर हमरा गांव के लोगन के जोश में भुजा फड़के लागेऽ लाऽ ।\nमैना: भोजपुरी साहित्य क उड़ान 24 अप्रैल 2016 को 7:14 pm\nधन्नैबाद। जदि हो सके तो कुछ बिशेष जानकारी जदि होखे तऽ पठाईं।


लोकजीवन के ‘बढ़नी’ आ ‘बढ़ावन’ – Anjoria\nOctober 29, 2015 Editor देश आ समाज, सरोकार 0\n‘लोक’ के बतिये निराली बा, आदर-निरादर, उपेक्षा-तिरस्कार सब के व्यक्त करे क ‘टोन’ आ तरीका अलगा बा. हम काल्हु अपना एगो मित्र किहाँ गइल रहलीं, उहाँ दुइये दिन पहिले उनकर माई उनका गाँव आरा (बिहार) से आइल रहुवी. पलग्गी आ हाल चाल का बाद अनासो हमरा मुँह से निकल गउवे कि बिहार में चुनाव बा, उहाँ के का हाल बा? बस ऊ चटाक से बोलुवी, ‘अरे बढनी बहारऽ ए चुनाव के. कूल्ह गोडा एक्के थइली क चट्टा बट्टा बाड़े सऽ! एकदम रंगल सियार. ’\n‘एगो कहऽता कि इहवाँ सड़क बनवाइब तले दोसरका आके बोलत बा कि ‘झूठ बोलत बा ऊ.’ अरे बबुआ पूछऽ जनि, किसिम-किसिम के बेंग बटुराइल बाडे सऽ, दिन-रात बकर-बकर क के पागल कर देले बाड़न सऽ.’\nघर आवते मन उनका ‘बढनी बहरला’ पर अँटकल रहे. सोचे लगुवीं बहुत पहिले एगो लोकप्रिय रेडियो नाटक में लोहा सिंह क मेहरारू बात-बात में दिकिया के कहसु ‘‘मार बढनी रे.’ त उनका टोन में कबो उपहास कबो उपेक्षा त कबो तिरस्कार लउके. ई ‘बढनी’ ह का? झारे-बहारे वाला झाडुवे नु हऽ. ना दरसल कूडा कचरा, अहँकार-इरिखा, खराब नजर, रोग-बलाय आ अन्हार पोसेवालन के बहारे-बहरियावे वाला काम ‘बढनिये’ करेला. बुझला एही से धनतेरस का दिने सब समान किनला का बाद बढ़नियो (झाडुओ) किनाला. जम द्वितीया का अन्हार रात में जम दीया दुआरी का बहरी बरला का बादे दीवाली भा दीया-दियारी आवेला. ई परब अँजोर का अगवानी क परब हऽ. मय कूड़ा-कचरा आ गंदगी साफ कइला का बाद साफ सुथरा घर-दलान में लोग ‘दीपोत्सव’ मनावेला आ एह में ‘बढनी’ अगुवा नियर मुख्य भूमिका निभावेला.\nलोक का सँगे शास्त्रो खड़ा हो जाला, ई कहत कि, ‘तमसो मा ज्योतिर्गमय’! माने तूँ अन्हार से अँजोर का ओर पयान करऽ बाकि एकरा पहिले घर का भीतर (आ मनवों का भीतर) के अलाय-बलाय, बुराई, मइल आ अन्हार बहरिया द! लोकजीवन में त ई ‘बढ़नी’ रोजे आपन काम करेला. ई हर घरनी (गृहिणी) के नित प्रति के सँघाती हऽ; घर का आब आ आबरू के रखवार हऽ आ बुराई से लड़े खातिर ओकर खास हथियारो हऽ. हर घर में होत फजीर, झलफलाहे सुरूज नरायन का अँजोर देबे वाली किरिन आवे का पहिले घरनी का हाथ में ई बढ़निये आवेला. घरनी एकरे बले घर झार-बोहार के चिक्कन क देले. ओने घर के मलिकार भा अगुवा घर का बहरा क सहन आ दुआर झारे-बहारे लागेला. तब ई बढ़नी ‘खरहर’ बन जाला. खर (कूड़ा कचरा) के हरे वाला ‘खरहरा’! गाँव में ई नित्य क क्रिया हऽ. खर माने कड़ा (अवरोध) भा ‘अहं’ के हटावलो जरूरी हऽ. बढनी आ खरहर दूनों प्रतीक रूप में सहज मुनष्य के विनयी मित्र हउवें स. ऊ लोक के जगावे आ क्रियाशील करे वाला उपकरण हवें सऽ. लोक का क्रियाशीलता के दिशा देवे खातिर शास्त्र लगले अगिलो लाइन दोहरावेला, ‘‘असतो मा सद् गमय!’’. झूठ से साँच का ओर पयान करऽ. साँच ऊ जथारथ ह, जवना के सामना आ साक्षात्कार जीवन के सुगम आ अरथवान बनाई.\nलोकाचार में मामूली समझल जाए वाला हर चीजन के आपन महता बा. साइत एही से गृह प्रवेश में घर वालन का पइसे का पहिलहीं ‘बढ़नी’ (झाडू) के पइसार हो जाला, ईहे ना नवका घर में पुरनका घर के झडुइया गइल शुभ मानल जाला. लोक आ शास्त्र दूनों के जवन भावभूमि बनत बा ओमें भौतिक घर आ भौतिक देह दूनो का भीतर क गंदगी आ मइल बिकार निस दिन बहरियावे क अभ्यास आ साधना बा. एही से एकरा प्रतीक बढ़नी भा झाडू के प्रासंगिकता आजुओ बनल बा. भोजपुरी लोक के गृहस्थ-संस्कृति, सँवारे वाली कृषि-संस्कृति हऽ, जेमे च्यूँटी, चिरई, फेड़-रूख सबके न्याय आ सम्मान बा. देबे वाला का प्रति कृतज्ञता बा. कुआँ, पोखरा, नदी, बन, पहाड़ सबका प्रति सरधा आ विनय एह लोक का संस्कार में समाइल बा. ई संस्कारे हमनी का परिवार के प्रेरना-सोत हऽ आ ‘परिवार’ हमनी का समाज के सबल इकाई.\nगंगा, सरजू, सोन का पाट में फइलल खेतिहर-संस्कृति दरसल ‘‘परिवार’’ का नेइं पर बनल गृहस्थ संस्कृति हऽ. परिवार बना के रहे खातिर पुरूष स्त्री क गँठजोरा क के बिवाह संस्कार से बान्हल आ मर्यादित कइला का पाछा सृष्टिकारी कर्म के गति देबे क भावना रहे. घर के कल्पना बे घरनी संभवो ना रहे, एही से जेकर बियाह ना होय भा जे अकेल रहे ओके बाँड़ (वांण) आ बंड कहल जाव, सिरजन आ मानवी विकास खातिर पोथी पुराण आ रामायण-महाभारत जुग के लोकजीवन में एह परिवार-संस्कृति का दिसाई आस्था आ विश्वासे लउकेला, हमन का भोजपुरी क्षेत्र में अब तऽ कृषि-संस्कृति क मय पाया धीरे धीरे थसके-भिहिलाए लागल बा. नया जुग के नया बयार आ मशीनी प्रभाव संवेदना आ आस्था प टिकल तंत्रे के ढाहे में लागल बा. खेत जोते, बिदहे, दँवरी करे, रहट-मोट वाला सिंचाई करे भा तेल आ रस निकाले खातिर पेराई करे वाला बैलन के जगहा टेक्टर, थ्रेसर, क्राशर ले लिहले सऽ. साँच पूछीं त बैल त हमन के संग साथ देबे आ गाड़ी घींचे वाला हमने के भाई रहले स. ऊ महादेव के नन्दी गृहस्थ जीवन क धुरी बन के परिवार क गाड़ी घींचे खातिर बैल बन के सँगे रहसु, महादेव हमन का धारना आ विश्वास में भोला आ औढरदानी रहलन बाकि ऊ अपना परिवार का कारने लोकदेव बनलन.\nगनेश आ गउरी शुभ, शान्ति आ सुख समृद्धि के वाहक बन के हमन का गृहस्थ-लोक में समाइल रहे लोग. एही से नन्दियो महराज बैल रूप में हमन क सहायक आ संरक्षक बन गइलन. उनहीं का चलते उनकर गऊ माता गृहस्थ क माता हो गइली. लडिकन के अपना दूध से युवा बनावसु त बृद्धन के पोसन क के अरदुवाइ बनवले राखसु. पहिले बैल गृहस्थ का पुरूषारथ, शक्ति आ सामरथ क पहिचान रहले सऽ आ गाय ओकरा धन में गिनल जासु. गऊ रूप में ऊ धरती का ऊपर दूसर माता रहली. एहीसे उनकर गोबर होखे भा मूत, कुल्हि पवित्र मनात रहे, एतना पवित्र कि बरिजल जगहो प उनकर गोबर मूत छिरिक के पवित्र क लियाव. घर दुआर त लिपइबे करे, गृहस्थ का हर पहिल क्रिया आ अनुष्ठान में गाइ क गोबरे कामे आवे आ सुखाइयो गइला पर पवित्र ईंधन बने खातिर गोइंठा आ चिपरी बन जाय.\nखेत से फसल कटाइ के खरिहाना आवे ओकरा पहिलहीं गोबर से धरती लिपाव, दँवरी हो गइला प अन्न का राशि पर इहे गोबर ‘बढ़ावन’ बन के रखाव. ‘बढ़ावन’ राखे का बेरा ना कवनो पंडित के ना पोथिये पतरा के जरूरत पड़े. बढ़ावन (वृद्धिकर्ता) खाली एगो टोटका ना रहले, सरधा विश्वास से बनल बिघिनहर्ता गनेसजी रहले. महादेव पारबती पुत्र गनेसजी ‘बढ़ावन’ बनके जहाँ बइठि जायँ, विघिन बाधा आ उपदरो के का मजाल, जे गृहस्थ का उपराजन के कवनो क्षति पहुँचे? लरिकाई में आ फेर बड़ो भइला पर हमहन के ना बुझाव, दरसल लोक व्यवहार आ ओकरा आचार बिचार क रहस्य समुझले पर बुझाला.\nगोबर क गनेस आ गोबरे के गउरी. अच्छत-जल दूबि चढ़ते मूर्तिमान हो जाला लोग, लोक विश्वास के ई दृढ़ता आजु ले काहें बनल बा? कारन बा कि गृहस्थ लोक के अधिष्ठात्री गौरी ‘परिवार’ का पालन खातिर अनपुरना (अन्नपूर्णा) बन गइली आ पहरा देबे खातिर गणेश जी बढ़ावन बन गइले. कृषि समाज आ खेतिहर संस्कृति उनके अनपुरना माई मनलस त बनवासी आ आश्रमन के रिसि-मुनी लोग उनके शाक पात फल फूल कंद मूल तरकारी क देवी ‘शाकम्भरी’ मान के सरधा देखवलस. हमनी किहाँ चइत का नवरात में मइया हमहन का गृहस्थी के कुशल क्षेम जाने आ मंगल करे आवेली. लोक उनकर अगवानी धधाइ के करेला. कुवार का नवरात में इनका पूजन के अउरियो निहितार्थ बा. अनपुरना रूप हरियर साड़ी वाला उनकर गृहस्थ रूप ह, लाल साड़ी में उनकर पूजा दुर्गा रूप में होला, गौरी पारबती रूप गृहिणी वाला पारिवारिक रूप हऽ. केश बिखेरले करिया कलूठ, जीभि कढ़ले उनकर काली रूप, प्रकृति रूप हऽ. जवन अनेत आ अत्याचार के क्रुद्ध दंड देबे में ना हिचकिचाय. लोक उनका प्रकृति रूप का निरंकुश आ क्रोधी सुभावों क ओइसहीं मनलस. उनके गृहस्थ जीवन में ले आवे वाली इहे गौरा करिया प्रकृति रूप छोड के गोर सुन्दर घरनी बन गइली, उनका बिना जइसे कैलाश सून रहे ओइसहीं काशी. ‘बे धरनी घर भूत क डेरा’ वाला कहाउत बुझला एही से बनल.\nखेतिहर संस्कृति के आदिदेव महादेव आ गृहस्थ संस्कृति के आदिदेवी गउरा बन गइली! ई लोग भलहीं शास्त्र आ पोथी पुराण में ‘पुरूष’ आ ‘प्रकृति’ भा शिव आ शक्ति रहे लोग, बाकि ‘लोक’ उनके अपने ढंग से अपना गृहस्थी आ पारिवारिक जीवन में अपनवलस, दूनों का संयोग आ मिलन के अपना गिरहस्ती क अधार मनलस. अजुओ कवनो विशेष अनुष्ठान, पूजा-संस्कार में पहिले गउरी, गनेश आ महादेवे के सुमिरन-कीर्तन होला.\n(भोजपुरी दिशाबोध के पत्रिका ‘पाती के 78 वां अंक’ से साभार)\nगजल : बतावल लोग के औकात जाता रोज कुछ दिन से


टटका खबर, मंगल, १८ मई – Anjoria\nमई 18, 2010 news in bhojpuri, टटका खबर\nदंतेवाड़ा में नक्सली हमला में ४० नागरिकन के मौत\nछत्तीसगढ़ के दंतेवाड़ा में नक्सली फेर आपन क्रूर निर्दयी रुप देखवलें आ एगो सवारी बस के बम से उड़ा दिहलें जवना से कम से कम चालिस गो नागरिकन के मौत हो गइल. हमला का बाद गृहमंत्री कहले बाड़े कि नक्सली विरोधी कार्ययोजना पर फेर से विचार कइल जा रहल बा. नक्सल प्रभावित कुछ राज्य एह काम खातिर वायु सेना के इस्तेमाल के माँग कर रहल बाड़े. पिछला दस अप्रैल के दंतेवाड़ा में ७६ गो सीआरपीएफ के जवानन के मार डलले रहलें सँ.\nज्वालामुखी से निकलत राख का चलते फेर यूरोप के हवाई अड्डा बन्द\nआइसलैण्ड के ज्वालामुखी से निकलत राख यूरोप में फेर से पसरे लागल बा जवना चलते कई गो हवाई अड्डा फेर से बन्दकर देबे के पड़ल. भारत से यूरोप खातिर जाये वाली वायुसेवा रद्द कर दिहल गइल बा. अतवारे से हालात बिगड़ल बनल बा. पिछलो महीना कई दिन ले युरोप में हवाई सेवा बन्द राखे के पड़ल रहुवे.\nअग्नि दू के सफल परीक्षण\nदु गो विफल परीक्षण का बाद काल्हु अग्नि टू थर्ड टाइम लकी साबित भइल आ ओकर परीक्षण सफल रहल. जमीन से जमीन पर मार करे वाली एह मिसाइल के देशे में विकसित कइल गइल बा आ एकरा से परमाणु बमो गिरावल जा सकेला. अबहीं ई दू हजार किलोमीटर ले निशाना बना सकेले बाकिर एकर पेलोड में कमी कर के एह दूरी के तीन हजार किलोमीटर ले बढ़ावल जा सकेला.\nभयंकर गर्मी का बीच मानसून समय से पहिले आवे के संकेत\nकाल्हु अंडमान द्वीप समूह में मानसून के पहिला बरखा भइल. संकेत बा कि अब मानसून जल्दिये केरल तट पर चहुँप जाई. यूपी आवत आवत अबहीं करीब एक महीना लागे वाला बा आ मानसून समय से दू दिन पहिले १५ जून तक चहुँप जाये के उम्मीद बा. एही बीच कबो कबो धूल भरल आँधी आ बरखा बूनीओ पड़ सकेला. मौसम विज्ञानी कहत बा लोग कि एह साल बरखा सामान्य रही.\nगुजरात के मुसलमान देश का बाकी राज्यन का मुकाबिले खुशहाल बाड़े\nभाजपा नेता लालकृष्ण आडवाणी अपना ब्लाग पर आँकड़ा देत लिखले बाड़े कि सच्चर आयोगो मनले बा कि गुजरात के मुसलमान देश के दोसरा राज्यन से बेहतर स्थिति में बाड़े. बाकिर ऊ लोग माने तब नू, गुजरात दंगा में मराइल पूर्व सांसद जाफरी के दामाद नाजिद हुसैन अमिताभ बच्चन से कहले बाड़े कि ऊ गुजरात के प्रचार मत करस.\nसेना के छवि बिगड़े ना दिहल जा सके\nथल सेनाध्यक्ष जनरल वीके सिंह शीर्ष सैन्य अधिकारियन का बइठक में कहलें कि अइसन काम कबो बर्दाश्त ना कइल जा सके जवना से सेना के छवि खराब होत होखो. पिछला दिने सुखना सैन्य अड्डा का लगे भइल जमीन घोटाला में कुछ सेना अधिकारियन पर सैन्य कार्रवाई हो रहल बा. कुछेक जगहा मानवाशिकारन के उल्लंघनो के आरोप बा.\nगया में जापानी पर्यटक युवती से बलात्कार का मामिला में तीन गो के उमिरकैद\nजापानी पर्यटक युवती का साथे सामूहिक दुराचार करे का आरोप में तीन गो आरोपियन के स्पीडी ट्रायल कर के ३१ दिन का भीतर सजा तक सुना दिहल गइल. दू गो आरोपी अबहियों फरार बाड़े सँ. कोर्ट सगरी आरोपियन के उमिर कैद के सजाय सुनवलसि जवना पर बचाव पक्ष के वकील कहलें कि अबहीं कवनो सीनियर पुलिस अधिकारी के इंसपेक्शन रिपोर्ट तक ना मिलल आ सजा सुना दिहल गइल. कहलें कि एकरा खिलाफ हाई कोर्ट में अपील करीहें.\nरोहतास में पचास हजार के इनामी नक्सली गिरफ्तार\nरोहतास पुलिस काल्हु राजगृही राम नाम के नक्सली एरिया कमाण्डर के गिरफ्तार कर लिहलस जवना पर पचास हजार के इनाम घोषित रहल ह. दु दी पहिले एगो अउरी नक्सली सुरेश रजवार के गिरफ्तार कर लिहल गइल जवना पर पचीस हजार के इनाम रहुवे.\nनक्सली बन्द का चलते यातायात प्रभावित\nकाल्हु अधरतिया से दू दिन के नक्सली बन्द का एलान से बिहार में कई गो रलेगाड़ी या त रद्द कर दिहल गइल बा भा ओकरा रास्ता बदल दिहल गइल बा. गँवई इलाकन में बसो नइखी चलत सँ. पुलिस पूरा चौकसी बरत रहल बिया. नक्सली विरोधी अभियान का विरोध में पश्चिम बंगाल, बिहार, उड़ीसा, झारखण्ड आ छत्तीसगढ़ में दू दिन के बन्द के एलान कइले बाड़े सँ नक्सली.\nबीसबीसा वर्ल्ड कप में इंगलैण्ड विजेता\nफाइनल मैच में आस्ट्रेलिया के हरा के इंगलैण्ड के टीम पहिला बेर बीसबीसा कप जीत लिहलसि. अबकी भारत लीगे मैचन का दौरान बाहर हो गइल रहुवे जबकि पाकिस्तान सेमी फाइनल में हार गइल रहे. क्रिकेट से जुड़ल हिन्दुस्तानी खेल में ललित मोदी बोर्ड के आरोपन के जवाब पन्द्रह हजार पेज में लिख भेजले बाड़े जवना के अध्ययन बोर्ड अधिकारी कर रहल बाड़े.


टटका खबर (शुक,6जनवरी 2012) – टटका खबर\n(ट्रिनिडाड टोबैगो के प्रधानमंत्री कमला प्रसाद बिसेसर का साथे दिल्ली में प्रधानमंत्री मनमोहन सिहं)\nप्रदेश में एकतीस मार्च ले राष्ट्रीय सुरक्षा कानून लागू कर दिहल गइल बा जवना का बाद अब जिलाधिकारी के आदेश से देश खातिर खतरा होखे का सन्देह में कवनो आदमी के गिरफ्तार कइल जा सकेला आ एक साल ले जेल में राखल जा सकेला. एह कानून के इस्तेमाल जाली नोट आ आतंकवादी गतिविधि से जुड़ल लोग के पकड़ल जा सकेला.\nसरकार तय कइले बिया कि छोट मोट झगड़ा आ संपत्ति विवाद के मामिला गाँवे के कचहरी में निपटावल जाई. सगरी एसपी के निर्देश दिहल गइल बा कि मुकदमा ग्राम कचहरी में स्थानान्तरित करवा देव लोग. सरपंच के एक हजार रूपिया तक के जुर्माना लगावे के अधिकार दिहल गइल बा.\nदिल्ली जयपुर आ लखनऊ का बाद अब बिहारो मे डाक विभाग माई स्टाम्प योजना लागू करे के फैसला लिहले बा. एह योजना में अब आम आदमी आपन फोटो लगवा के डाक टिकट छपवा सकेला. नीदरलैण्ड में एह तरह के योजना पहिले से रहल जवना में मनोज तिवारी के फोटो उनुकर कवनो समर्थक छपववले रहुवे आ ओह खबर के बहुते चरचा भइल रहे.\nबरौनी रिफायनरी में सल्फर गैस के रिसाव से मौका पर तैनात इंजीनियर देवनाथ माँझी के मौत हो गइल.\nबक्सर जिला के पवनी कमरपुर हाल्ट का लगे भइल ट्रेन आ ट्रैक्टर के टक्कर से मरे वालन के गिनिती दू हो गइल आ अबहियो एक आदमी गंभीर हाल में अस्पताल में भरती बा.\nविपक्षी दल चुनाव आयोग से कहले बाड़न कि कैबिनेट सचिव शशांक शेखर सिंह, मुख्य गृह सचिव फतेह बहादुर आ पुलिस महानिदेशक ब्रजलाल समेत अनेके सीनियर अधिकारियन के जल्दी से हटा दिहल जाव काहे कि ई लोग बसपा का तरफ से काम करे में लागल बा.\nभाजपा अपना प्रत्याशियन के चउथका सूची जारी भइल जवना में छियालिस गो नाम बा.\nसपा नेता अखिलेश यादव मुरादाबाद में कहले कि कांग्रेस आरक्षण का नाम पर मुसलमानन के धोखा देत बिया. कहलन कि सपा मुसलमानन के आबादी का आधार पर आरक्षण दी.\nपिछला 24 घंटों में राज्यभर से करीब पांच करोड़ रुपिया के नकदी बरामद भइल बा जवना के इस्तेमाल चुनाव में होखे वाला रहुवे.\nराष्ट्रीय स्वास्थ्य मिशन घोटाला में तीन गो अउरी आरोपियन के गिरफ्तार कइल गइल बा. काल्हु पीके जैन के गिरफ्तार कइल गइल रहे आ आजु डा॰एस॰पी॰राम, सौरभ जैन आ अभय कुमार बाजपेई के गिरफ्तार कर लिहल गइल.\nमाध्यमिक शिक्षक संघ के पचासवाँ राज्य सम्मेलन आजु से गोरखपुर में शुरू हो गइल. तीन दिन के एह सम्मेलन के उद्घाटन शर्मा गुट के अध्यक्ष ओम प्रकाश शर्मा कइले. केन्द्रीय मंत्री कपिल सिब्बल आ श्रीप्रकाश जायसवाल खराब मौसम का चलते ना आ पवले.\nबाबू सिहं कुशवाहा के भाजपा में शामिल कइला का खिलाफ पार्टी में मथफूटव्वल के हालात बनि गइल बा. काल्हु हल्ला उड़ल कि उमा भारती अब भाजपा के चुनाव प्रचार ना करीहें बाकिर बाद में उमा भारती एह खबर के बेबुनियाद बतवली. मेनका गाँधी कुशवाहा के पार्टी में लिहला के आलोचना कइले बाड़ी त गोरखपुर से सांसद योगी आदित्यनाथ कहले बाड़न कि अगर कुशवाहा के पार्टी से निकालल गइल त ऊ पार्टी आ राजनीति कइल दुनु छोड़ दीहें काहे कि राजनीति के अतना पतन ऊ बरदाश्त ना कर सकसु. दु गो बलात्कार के एगो आरोपी भाजपा से कहले बावे कि ओकरो के पार्टी में शामिल करिके ओकर पाप धो दिहल जाव !\nडीएलडब्ल्यू मजदूर संघ के एगो बईठका डीरेका के पूर्वी संस्थान में छह जनवरी के साँझे पाँच बजे से भइल जवना में कर्मचारियन के समस्या आ माँग पूरा होखे में होखत देरी पर आगे के योजना पर विचार कइल गइल. मुख्य विचारक रहले भारतीय रेलवे मजदूर संघ के राष्ट्रीय अध्यक्ष रहल ज्वाला प्रसाद तिवारी आ महामंत्री रहल राम प्रसाद शर्मा. अउरी विचारक रहले सोमेश्वर राम, नरेन्द्र मिश्रा, आलोक मिश्रा, राकेश पाठक, अविनाश पाठक वगैरह.\n2जी मामला के आरोपी यूनिटेक के प्रबंध निदेशक संजय चंद्रा दिल्ली उच्च न्यायालय में अपना के आरोप मुक्त करे के गोहार लगवलन.\nमुख्य चुनाव आयुक्त एस.वाई.कुरैशी के अगुवाई में राज्य के चुनाव तइयारी देखे आइल निर्वाचन आयोग के टीम शुक का दिने अनेके राजनीतिक दल के प्रतिनिधियन से बात कइले.\nदिल्ली पुलिस के कहना बा कि अधिकतर बलात्कार के मामिला अपने रिश्तेदार भा पड़ोसी करत बाड़े आ अपरिचित अपराधियन के गिनिती बहुते कम बा.\nअरुणाचल प्रदेश से आवे वाला एगो वायुसेना अधिकारी के चीन वीजा ना दिहलसि त भारत आपन सैन्य प्रतिनिधिमंडल के दौरा रद्द कर दिहलसि.\nअमेरिकी सीनेटर मार्क वार्नर का नेतृत्व में एगो पांच सदस्यीय शिष्टमंडल भारत के यात्रा पर आइल बा जे एहिजा दुनु देश का बीच व्यापार, रक्षा आ सांस्कृतिक संबंधन के बढ़ावे खातिर संभावना खोजी.\nबहुचर्चित आरुषि हत्याकांड में अब आरुषि के माता पिता डा॰ राजेश तलवार आ डा॰ नुपूर तलवार पर मुकदमा चलावल जाई. सुप्रीमकोर्ट मुकदमा रोके खातिर दायर तलवार दम्पति के याचिका पर ई फैसला दिहलसि.\nबम्बई उच्च न्यायालय शुक का दिने अन्ना हजारे के ट्रस्टन के जांच करावे के मांग खातिर दायर याचिका खारिज कर दिहलसि.\nबंगाल में किसानन के खुदकुशी खातिर कांग्रेस के जिम्मेदार ठहरवलसि माकपा. कहलसि कि कांग्रेस के अमीर समर्थक नीतियन का चलते ई होखत बा.\nआचार संहिता के रेखा लँघला पर महाराष्ट्र के उपमुख्यमंत्री अजित पवार आ पुणे के मेयर मोहन सिंह के चुनाव आयोग नोटिस जारी कइलसि.\nपंजाब विधानसभा चुनाव खातिर निकालल कांग्रेस सूची में पार्टी के बड़का नेतवन के रिश्तेदारन के भरमार बा.\n105 बरीस पहिले भूकंप में टूटल हिमाचल प्रदेश के शिमला में भद्रकाली मंदिर के फेर से बनावे के काम चालू बा आ एह महीना का अंत ले एकरा के खोल दिहल जाई.\nउत्तर भारत के अधिकतर इलाका में शुक का दिने बरखा आ कहीं कहीं ओला पड़ला के खबर बा जवना का बाद ठंडक फेरू बढ़ गइल बा.\nसुखराम के अधिवक्ता अदालत के बतवले कि चौरासी साल के सुखराम कोमा में बाड़े जवना चलते ऊ अदालत में समर्पण नइखन कर पावत.\nजयपुर में होखे जा रहल प्रवासी भारतीय सम्मेलन खातिर खास सुरक्षा इन्तेजाम कइल गइल बा. एह मौका पर राजस्थान के एगो प्रवासी भवन के तोहफा मिल जाई जवना के शिलान्यास सम्मेलन का दौरान होखे वाला बा.\nतमिलनाडु के तुतीकोरीन में दू जनवरी के भइल एगो महिला चिकित्सक के हत्या का विरोध में राज्य भर के 20,000 से अधिका डाक्टर बियफे का दिने हड़ताल पर रहले.\nमनोहन सिंह के भरोसा बा कि सहयोगी पार्टियन से मतभेद सलटा लिहल जाई.\nतुर्की अमेरिका से दू गो लड़ाकू जहाज आ पन्द्रह गो हेलीकॉप्टर खरीदे वाला बा.\nरूस के निर्वाचन प्रमुख इस्तीफा देबे से मना कर दिहलन. उनुका पर चुनाव करावे में धांधली के आरोप बा.\nमध्य अमेरिकी देश मेक्सिको में बनल दुनिया के सबले ऊँचा ऊंचा पुल बियफे का दिने आम लोग खातिर चालू कर दिहल गइल. ई पुल एक किलोमीटर लंबा आ चार सौ मीटर ऊँचा बा.\nमुशर्रफ 25 भा 27 जनवरी के पाकिस्तान लवटीहें बाकिर ओकरा पहिले ऊ तय करावे में लागल बाड़े कि चहुँपला पर उनुका के गिरफ्तार ना कइल जाई आ उनुका पर मुकदमा ना चलावल जाई.\nऑटो-एक्सपो 2012 में हीरो मोटोकार्प पेट्रोल आ बैटरी से चले वाला एगो हाइब्रिड स्कूटर प्रदर्शित कइलसि.\nशुक का दिने मामूली बढ़त ले के साथ बंद भइल शेयर बाजार.\nचिदम्बरम निवेशकन के सलाह दिहलन कि पूर्वोत्तर भारत में निवेश के मौका आ जगहा तलाशे लोग.\nरवीना टंडन के कहना बा कि मौजुदा हीरोइन लोग छरहर पातर लउके खातिर बहुते दबाव में बा. आ सेहत से समझौता करे का चलते ऊ लोग काम के दबाव नइखे झेल पावत.\nबॉलीवुड के कम बजट वाली फिल्म ‘देलही बेली’ के 10वाँ कलर्स स्क्रीन अवार्ड्स खातिर सबले बेसी अनइस गो नामांकन मिलल बा.\nअभिनेत्री विद्या बालन कहले बाड़ी कि ऊ शादी करे में विश्वास करेली आ ढेर दिनले अपना बिआह के टरीहे ना. अलग बाति बा कि अबही बिआह का बारे में नइखी सोचत.\nधारावाहिक ‘जस्सी जैसी कोई नहीं’ में समलैंगिक डिजाइनर मैडी के किरदार करे वाला राजेश खेरा के कहना बा कि करियर में अनिश्चितता का चलते अभिनेता लोग हमेशा खतरा में जियेले आ ई एगो भयावह अहसास होला.\nबिग बैश लीग में ब्रिस्बेन हीट3रन से होबार्ट हरिकेंस के हरा दिहलसि.\nसिडनी के हार खातिर बल्लेबाजन के दोषी ठहरवले कप्तान धौनी.\nसिडनी टेस्ट में आस्ट्रेलिया भारत के एक पारी आ 68 रन से हराके चार मैचों के शृंखला में 2-0 के बढ़त बना लिहलसि.\nआईपीएल-5 में शामिल9गो टीम कुल मिला के 76 गो मैच खेलीहें जवन बारह गो मैदान पर खेलल जाई.\nकोरिया ओपन बैडमिंटन में भारत के सायना नेहवाल आ ज्वाला गुट्टा- वी॰दीजू के जोड़ी आपन आपन क्वार्टर फाइनल मैचहार गइले.


भोजपुरी फिल्मन के फेवरेट लोकेशन हो गइल बा लंदन, पढ़ीं का बा कनेक्शन! - Bharatmajha\nका जाने काहें, लंदन से भारतीय लोग के बड़ा प्रेम बा. पहिले अंग्रेज रहलन सन त लंदन मजबूरी रहे, अब ऊ चल गइलन सन त मजा हो गइल बा. हिन्दी फिल्मन में एक बेरा जब भी एनआरआई हीरो भा हिरोइन आवे त ऊ अधिकांशतः लंदने से आवे. दिलवाले दुल्हनिया ले जाएंगे सबसे बड़ उदाहरण बा, जेमें हीरो आ हिरोइन लंदन के रहत बा बाकि एक-दूजा के होखता आके एह भारत के धरती पर. ओइसहीं भोजपुरी में भी आजकल लंदन में रहेवाली भारतीय लइकी भा लंदन में रहेवाला भारतीय लइका के बीच के रोमांस फ़िल्मी कहानी के रूप में खूब देखावल जा रहल बा.जइसे औरी फिल्म इंडस्ट्री में कवनो फार्मूला हिट हो जाला, त भेंड चाल शुरू हो जाला, ओइसहीं भोजपुरी में भी. हीरो भा हिरोइन के लंदन कनेक्शन वाला कई गो फिलिम एह दरम्यान बनल बाड़ी सन. एह श्रेणी में सबसे पहिला फिल्म बा, 2006 में आइल मनोज तिवारी आ उर्वशी चौधरी के फिल्म बलमा 420. एह फिल्म में अपना समय के मशहूर कॉमेडियन आ पिछला साले दुनिया छोड़ के जाये वाला जगदीप के भी अहम भूमिका रहे. उनका के लोग सूरमा भोपाली के नाम से ज्यादा जानेला. एकर निर्माता तन्मय सेनगुप्ता रहलें आ निर्देशक रहलें 2020 में दुनिया के अलविदा कहे वाला भोजपुरी के क्लासिक निर्देशक असलम शेख. फिल्म के कहानी रहे एगो विदेश चल गइल बेटा-पतोहू आ माई के, जवन विदेश जाके घर परिवार के भुला जातारsसन. फेर माई आ छोटका बेटा मनोज अउरी जगदीप के कैरेक्टर कइसे पूरा परिवार के मिलावता, इहे कहानी बा.


पहिला बेर बनल भोजपुरी फिलिम कम्प्यूटर गेम – Anjoria\nअबले रउरा सभे हिंदी फिलिमन पर बनल कम्प्यूटर गेम देखले होखब आ खेलले होखब. अब कम्प्यूटर गेम के चलन सिनेमा भोजपुरीओ में देखे के मिली. विनय आनंद के भोजपुरी फिल्म ‘दबंग दामाद’ पर एगो गेम लांच भइल बा परसेप्ट क्रिएशंस के बनावल. एह गेम तीन गो लेवल बा जवना में हीरो खलनायक से लड़त बा. इजी, मीडियम आ हार्ड मोड में तीन लेवल के एह गेम के टच स्क्रीन पर खेलल बहुते आसान बा. बतावल जात बा कि अबले पचीस हजार लोग एकरा के डाउनलोड कइले बा.\nपहिला बेर कवनो भोजपुरी फिल्म पर बनल कंप्यूटर गेम से विनय आनन्द खासा उत्साहित बाड़ें काहे कि ई गेम उनका फिलिम ‘दबंग दामाद’ पर आधारित बा. इहो एगो तरक्की के बात बा सिनेमा भोजपुरी ला.


कुकुरहट प कुकुरबझाँव : बाति के बतंगड़ – 26 – Anjoria\nकुकुरहट प कुकुरबझाँव : बाति के बतंगड़ – 26\nएने फेरू कुछ दिन से कुकुर चरचा में बाड़ें स. एह चलते कुछ लोग कुकुरहट प उतरआइल बा त बाकी लोग ओकनी से कुकुरबझाँव करे में अझूराइल बाड़ें. हालांकि कुकुरन का बारे में हमार अनुभव कुछ दोसरे बा. कुकुरन के कबो नेता बने के मौका नइखे मिलल बाकि ओकनी के भौं-भौं वाली लड़ाई देखब त संसदो से बेसी सलीका देखे के मिल जाई. अमूमन कुकुर आपन सीवान खींचले रहेलें जवन कवनो मोरी भा नाला का रुप में मौजूद रहेला. एक तरफ के कुकुर अगर गलती से दोसरा इलाका में आ जाई त ओह इलाका के कुकुर झुण्ड बना के ओकरा के चहेट दीहें. बाकि तबो धेयान रखींहें कि आपन सीवान मत पार क जासु. फेरू दूनू ओर के कुकुरन के भौं-भौ तब ले चलत रही जब ले एक तरफ के कुकुर गँवे-गँवे सटकल मत शुरू क देसु. अब एह बहस के देखला का बाद कबो कवनो पंचायत के कार्यवाही देखीं त फरक साफ हो जाई.\nपिछला बेर कुकुर तब चरचा में आइल रहलें जब हमनी के पीएम के बयान आइल रहुवे कि एगो पिल्लो अपना गाड़ी से दबा जाव त अफसोस होला. अतना सुनते विपक्ष आ मीडिया में बवाल मच गइल. सभका शिकायत रहल कि अल्पसंख्यक के तुलना कुकुर के बच्चा से करत बाडें. कहला के मरम केहू ना सोचल आ एगो के हुँआ-हुँआ करते देश भर के सियारन के आवाज से कान फाटे लागल. अबकी कांग्रेस के एगो नेता खडगे आजादी के लड़ाई में कांग्रेस के बलिदान के चरचा करत कह दिहलन कि संघ के एगो कुकुरो ना निकलल रहुवे आजादी का लड़ाई में. अतना सुनला का बाद दोसरा तरफ से बयान ना आइल त अचरज होखीत, आवे लागल त का अचरज. समय कहाँ से कहाँ आ गइल, कतना बदल गइल बाकि कुछ लोग अपना इतिहासे में मगन बा. भुला गइल बा लोग कि अब ऊ लोग सरकार में नइखे. सोशल मीडिया अपना तेजी आ पँहुच का बल प दलाल मीडिया के हवा बिगाड़ के राख दिहले बा. एहू लोग के अबहीं ले गलतफहमी बा कि जनता उनुके कहला के भरोसा करी. भरपूर धुलाई होखत रहला का बावजूद दलाल मीडिया सोशल मीडिया के बेंवत के माने ला तइयार नइखे लउकत. से खडगे के शुरु कइल कुकुर-चरचा प पलटी वार हो गइल कि सगरी कुकुर त कांग्रेसे में बाड़ें त दोसरा गोल से कइसे निकलतें. हद हो गइल कि इशारा-इशारा में खुद मोदीओ कह दिहलें कि उनुका गोल में कुकुर संस्कार ना बा, ना आ सकेला. दुम डोलावे के आदत आ परम्परा जतना पोढ़ बा कांग्रेस में ओतना दोसरा से होइये ना सके.\nगजब त ई भइल कि जे लोग अपना दिन के पीएम के इचिकीओ भर इज्जत ना कइल, जिनकर अध्यादेश के चिन्दी बना के उड़ा दीहल गइल, जिनका के कगरी धकेल के महारानी ला रास्ता बना दीहल जात रहुवे, जिनका नमस्कार का जवाब में महारानी के तरफ से नमस्कार देखे के कबो ना मिलल उहो लोग आजु शिकायत करत बा कि पीएम पिछलका पीएमन के बेइज्जत क दीहलें. अब ई लोग पीएम से माफी मांगे के मांग करत बा आ सोचत बा कि सभे भुला गइल लोग कि मौत के सौदागर आ खून के दलाली करे वाला, हिटलर, मुसोलिनी आ अउरी का का नइखे कहले ई लोग एह पीएम के. आ अब वइसने जवाब मिले लागल बा त बरदाश्त नइखे होत. आ एह प फेरू कुकुरन के एगो सुभाव के चरचा कइल चाहत बानी. तेजी से जात कार मोटरसाइकिल देखते कुकुर ओकरा पाछे दउड़ जालें सँ. कमजोर दिल वाला ड्राइवर आपन स्पीड अउर बढ़ा देला आ कुकुरो अपन जोश बढ़ा देलें चहेटा करे में. कबो कबो त हबकियो लेले सँ. बाकि एक बार आपन चाल रोक दीं त देखब कि केहतरे मेहरा जालें सँ कुकुर आ दुम दबा के सटकि जालें सँ. मोदीओ कमजोर ड्राइवर में से ना हउवन.\nPrevious Post: चम्पारण के लोग हँसेला\nNext Post: दू गो गीत


फैसला का बाद के भारत – Anjoria\nOct 4, 2010 अयोध्या विवाद, फैसला का बाद के भारत\nअबसे कुछ बीसेक साल पहिले अयोध्या के विवादित ढाँचा गिरा दिहल गइल रहे. ओह घरी कुछ ज्ञान गुमानी लोग, एहमें दुनु संप्रदाय के लोग शामिल रहे, चिचिया चिचिया के कहले रहुवे कि भारत के सामाजिक इतिहास बदलि गइल. कहे के माने कि ढाँचा गिरावे के पहिले के भारत आ गिरवला के बाद के भारत. इतिहास दू कालखण्ड में विभाजित हो गइल. अब हम कह सकीलें कि इतिहास के दू गो अउरी कालखण्ड बन गइल. पहिलका फैसला से पहिले के भारत आ दूसरका फैसला के बाद के भारत. पहिलका भारत में सनसनी रहे, एगो सहमल भाव रहे, एगो डेराइल चुप्पी पसरल रहे. फैसला का बाद के भारत में कुछ अउर ना त एगो आश्वासन त बा.\nहालांकि ई फैसला स्थायी त नइखे काहे कि ई विवाद के मुद्दा रहले ना रहे कि रामलला केने रहले, सीता के रसोई केने रहे, आ मस्जिद कवना ओर रहे. बलुक मसला त ई रहे कि ओह भूखण्ड के मालिक के हऽ ? अदालत का फैसला के आधार आस्था बनावल गइल बा. हिन्दूत्व के पैरोकारन खातिर ई एगो बहुते बड़हन सफलता बा. एहसे उनका आन्दोलन पर न्याय के मुहर लाग गइल. तबो एक नजर देखला पर साफ हो जात बा कि न्यायाधीश निश्चिन्त ना रहले, उनको मन में संशय जरुरे रहे.\nमसलहत अमेज होते हैं सियासत के कदम\nतू नहीं समझेगा सियासत, तू अभी नादान है.\nजहाँ तकले राजनीतिक पार्टियन पर एह निर्णय के सवाल ना त ऊ अभी पता ना चली. काहे कि सामाजिक व्यवस्था में भइल बदलाव का बाद एह मसला में नब्बे वाला गरमाहट त रहल ना. अतना जरुर हो गइल कि एह फैसला का बाद भारत के अस्तित्व, कानून, आ संविधान के साख जइसन सवाल सामने आ गइले. आजु हमनी के देश के सामाजिक ढाँचा पहिले से बेसी मजबूत हो गइल बा. लोग का मन में पहिले वाला आक्रोश नइखे. वइसे कुछ विश्लेषकन के राय बा कि एहसे दुनु सम्प्रदायन के कट्टरपंथियन के बल मिली बाकिर मौजूदा सामाजिक ढाँचा देखत अइसन सोचल गलत होखी कि कुछ ताकत फेर १९९२ वाला माहौल पैदा करे के कोशिश करीहन सँ. कट्टरपंथियन के ई मालूम बा कि गोहार बिटोरे के ओह लोग के क्षमता कमजोर पड़ गइल बा. इहे कारन बा कि फैसला का बाद ऊ ताकत कवनो आक्रामक तेवर ना अपनवले सँ. आजु का समाज में एगो समुझदारी बन गइल बा. एहिजा समाज से मतलब हिन्दू आ मुसलमान दुनु से बा. एही चलते फैसला का बाद कुछ हलकन में उपजल निराशा का बावजूद आक्रमकता नइखे झलकत, समाज में उदारता रच बस चुकल बा आ सभ लोग अमन शान्ति चाहत बा. लोग के अपना देश पर भरोसा बढ़ल बा.\nये सच है कि पाँवो ने बहुत कष्ट उठाये\nपर ये पाँव किसी तरह राह पर तो आये.\nई साँच बा कि गोड़ के बहुत कष्ट भइल बा\nबाकिर ई गोड़ कसहू सही राह पर त आइल


खबर भोजपुरी में (मंगल,6जनवरी 2015) – टटका खबर\n(सोमार,5जनवरी के खबर)\nजम्‍मू कश्‍मीर से लागल भारत पाकिस्तान सीमा पर सोमारो का दिने फेरू पाकिस्तानी गोलाीबारी भइल जवना से बीएसएफ के एगो जवान शहीद हो गइल. पाकिस्तान गोलीाबारी का ओट में आतंकियन के भारत में घुसावे के फेर में बा. हाल का दिन में चार गो जवान आ एगो नागरिक महिला के मौत भइल बा जबकि पाकिस्तान का ओर पाँच गो रेंजर्स आ एगो लइकी के जान गइल बा जवाबी हमला में.\nकांग्रेसी प्रवक्ता सुरजेवाला कहले बाड़न कि देश के सुरक्षा का मामला में फर्जी श्रेय ना लेबे के चाहीं आ एह बारे में सवाल उठाएवालन के पाकिस्तानी ना कहे के चाहीं. कांग्रेस नइखे माने चाहत कि कोस्टगार्ट के चुस्ती का चलते देश पर एगो आतंकी हमला करे के साजिश नाकाम कर दिहल गइल.\nमुक्त बाजार समर्थक अर्थशास्‍त्री अरविन्‍द पानागड़िया के नेशनल इंस्‍टीच्‍यूशन फॅार ट्रांसफार्मिंग इंडिया (NITI) आयोग के उपाध्‍यक्ष आ अर्थशास्‍त्री बिबेक देबरॉय अउर रक्षा सचिव रहल वी के सारस्‍वत के एकर पूर्णकालिक सदस्‍य बनावल गइल बा. ई नियुक्ति आयोग के अध्यक्ष आ प्रधानमंत्री नरेन्‍द्र मोदी कइलन. केन्‍द्रीय मंत्री राजनाथ सिंह, अरूण जेटली, सुरेश प्रभु आ राधामोहन सिंह के आयोग के पदेन सदस्‍य बनावल गइल बा. केन्‍द्रीय मंत्री नितिन गडकरी, थावर चंद गहलोत आ स्‍मृति ईरानी के विशेष आमंत्रित सदस्‍य बनावल गइल बा.\nखेल मंत्रालय पद्मभूषण सम्मान खातिर माथ महिला बैडमिंटन खिलाड़ी सायना नेहवाल के नाम के सिफारिश करे के फैसला कइले बा. सायना नेहवाल एह खातिर खेल मंत्री सर्वानंद सोनोवाल ला आभार जतवले बाड़ी.\nश्रीलंका में आठ जनवरी के होखे जात राष्‍ट्रपति चुनाव के प्रचार के आखिरी दिने देश में कई जगहा से हिंसा के खबर बा. एह चुनाव में मौजूदा राष्‍ट्रपति महिन्‍द्रा राजपक्षे आ विपक्ष के उम्‍मीदवार मैत्रीपाल श्रीसेना के बीच कांटा के टक्‍कर बतावल जात बा.\nबरखा का चलते जाड़ा से मिलल राहत के दू दिन बाद उत्तर भारत में फेरू जाड़ा बढ़े लागल बा.\nबंगलादेश में संसदीय चुनाव भइला के पहिला सालगिरह पर सत्‍ताधारी अवामी लीग आ विपक्षी बंगलादेश नेशनलिस्‍ट पार्टी के कार्यकर्तन का बीच भइल मारपीट से दू लोग के मौत होखे के खबर बा. बंगलादेश नेशनलिस्‍ट पार्टी के नेता खालिदा जिया शनिचर राते से अपना कार्यालय में नजरबंद बाड़ी. विपक्ष सोमार का दिने लोकतंत्र हत्‍या दिवस के रूप में मनावे के एलान कइले रहुवे.\nवाराणसी के मड़ुवाडीह टीसन से छपरा जं. ले चले वाली डीएमयू सोमार से चलल शुरु क दिहलसि. ई रेल गाड़ी अतवार छोड़ रोज चलल करी. एकर संचालन आज रेल राज्यमंत्री मनोज सिन्हा एगो वीडियो कांफरेंसिंग क के गाजीपुर टीसन पर आयोजित एगो समारोह में कइलन. डीएमयू छपरा से सबेरे छह बजे चल के पौने दू बजे मड़ुआडीह चहुँपी आ ओहिजा से तीन बजे खुल के छपरा रात के दस बजे चहुँपी. बीच के हर टीसन पर एकर ठहराव होखल करी.\nइलाहाबाद में गंगा, यमुना आ सरस्वती नदियन के संगम पर लागे वाला माघ मेला सोमार का दिन से शुरु हो गइल आ 17 फरवरी के महाशिवरात्रि के दिन ले चली. मेला क्षेत्र 1550 बीघा में पसरल बा.\nलगभग डेढ़ सौ करोड़ रूपिया के लागत से इण्डियन ऑयल के बाटलिंग प्लांट गोरखपुर में लागे वाला बा.9जनवरी के एकर शिलान्यास होखी आ दू साल में बन के तइयार हो जाई. एहिजा से रोजाना सवा सौ ट्रक गैस सिलिण्डर के आपूर्ति कइल जाई आ करीब तीन सौ लोकल लोग के रोजगार मिल जाई.\nबिहार मुख्यमंत्री आवास में बोलावल जनता दरबार के दौरान एगो छपरहिया नवही मुख्यमंत्री जीतन राम माँझी पर जूता फेंकलस. जूता मुख्यमंत्री ले ना चहुँपल आ ओकरा के गिरफ्तार क लिहल गइल बा. छपरा जिला के रहेवाला अमृृतेश नाम के ई नवही आआपा पार्टी से जुड़ल बतावल जात बा. बिहार के सगरी बड़का राजनीतिक गोल एह नवही के निंदा कइले बाड़न.\nडीबीटीएल के फार्म गलत भरइला का चलते अगर राउर फआर्म सकारल ना जाई त रउरा मोबाइल प ओकर खबर आ जाई आ बता दिहल जाई कि का कमी रह गइल बा. ओकरा बाद रउरा फेरु से आपन फार्म भर केजमा कर सकब.\nपश्चिम चम्पारण जिला के साठी इलाका के अगौना गांव में पारिवारिक झगड़ा ले के एगो भतीजा अपना चाचा के पीट-पीट के मुआ दिहलसि.\nपश्चिमे चम्पारण के अरेराज बेतिया मेनरोट पर पकड़िया का लगे सोमार का सबेरे भइल ट्रक आ बोलेरो के टक्कर का बाद आधा दर्जन सवारी घवाहिल हो गइले. सभका के अस्पताल में भरती करावल गइल बा.\nपूर्व मध्य रेलवे के दानापुर मंडल के गिद्धौर टीसन का लगे टाटा-छपरा एक्सप्रेस के तीन गो स्लीपर कोच में डकैती डाल के करीब पाँच लाख रुपिया के सामान, नकदी आ गहना लूट लिहले सँ. बतावल जात बा कि एह दौरान रेल पुलिस के टीम लुकाइल रहल.\nभोजपुर जिला के आरा रिमांड होम से सोमार का दिने दू गो बाल कैदियन के फरार भइला के पता चलल बा.\nसिवान के जीबीनगर इलाका में एगो व्यवसायी से दू लाख रुपिया लूट लिहल गइल.\nरोहतास जिला के दिनारा इलाका के धवनिया गांव में खिसियाइल बाप अपना बेटा के हत्या क दिहलसि.\nछपरा, दरभंगा, आ मधेपुरा में केंद्रीय सहकारी बैंक खोले के फैसला भइल बा. सहकारिता मंत्री जय कुमार सिंह बतवलन कि हर जिला में सहकारी बैंक खोले के फैसला कइल गइल बा जेहसे किसानन के सुविधा होखो.\nTags: News in Bhojpuri, आरा, खबर भोजपुरी में, गोरखपुर, चम्पारण, छपरा, रोहतास, वाराणसी\n«« खबर भोजपुरी में (सोमार,5जनवरी 2015)\nखबर भोजपुरी में (बुध,7जनवरी 2015) »»